Ижод кенгликларида – Сурхон тонги\nБош саҳифа / Маданият / Ижод кенгликларида\nИюн 23, 2018\tМаданият Изоҳ қолдириш 813 Кўрилди\nАслида шеър — бу руҳият тасвиридир. Инсон ўз кечинмаларини, ички талотўмларини шеър орқали қоғозга туширади. Бунинг учун фақат истеъдоднинг ўзи камлик қилади, кўпроқ китоб мутолаа қилиш, буюк шоирларимиз ижодидан баҳраманд бўлиб туриш ҳам лозим саналади. Шундагина шеър ёзиш техникаси шаклланади, тажриба ортади. Ёзганларимиз эса қалбга етиб борадиган мисраларга айланади.\nТаҳририятимизга шеърий машқларини мактуб орқали йўллайдиган ижодкорлар, ижодга ҳавасмандлар кўп. Мисол учун, Музработ туманидан Нормуҳаммад Муҳаммадиев маданият бешиги саналмиш гўзал маскан Бойсун ҳақида ташбеҳларга бой ашъор битган:\nОсмон билан бўйлашади Бойсун тоғ,\nЧиройингга мафтун бўлдим, гўзал боғ.\nЭрам боғдан зиёдасан, жаннатсан,\nАлпомишга ўтов бўлган Бойсун тоғ.\nМузработлик яна бир муштарийимиз Зайнаб Бахшиқулова ҳам шеърларида юртбошимиз бошчилигида амалга оширилаётган эзгу ишларни маҳорат билан тасвирлаган.\nЖарқўрғонлик Пардабой Қулатов эса бири-биридан ажойиб, ҳаётий ҳажвий шеърларини юборган. Муаллиф тўртликларнинг бирида\nХасиснинг уйида қўноқ бўлмасмиш,\nУстоз кўрган шогирд нўноқ бўлмасмиш,\nҒурурин узрдан устун қўйганлар,\nМеҳрсиз қариндош иноқ бўлмасмиш,\n— дея одамларни ҳушёрликка чақиради. Худди шундай Даҳандузий тахаллуси остида ижод қиладиган воҳадошимиз Очилбой Хидиров ҳам ҳажвий йўналишда ёзилган ижод намуналарини йўллаган. Уларда тақдир синовларида сабрсизлик қилиш, тўй маросимларидаги ортиқча дабдабалар танқид остига олинган.\nДеновлик фахрий ўқитувчи Худойқул Раҳимовнинг китобхонликни тарғиб қилувчи шеърида ўқувчига таъсир қилувчи ажойиб мисралар ўрин олган:\nИлмларнинг хили кўпдир,\nБу дунёнинг охири йўқдир.\nСир-синоат жуда кўпдир.\nБилай десанг, китоб ўқи.\nТермиз тумани “Азиз” фермер хўжалиги раиси Азиз Бердиёров ҳамда Норгул Қурбоноваларнинг ижод намуналарига ҳам шундай таъриф бериш мумкин.\nБойсун тумани “Шўрсой” маҳалласидан яна бир ижодга ҳавасманд газетхонимиз Ўғилой Нормамат қизи шеърий мисраларида “Ташвишлари бисёр, бағри дунёлардан кенг халқим,\nАндишага, матонат-ла кенг оламга тенг хал- қим”, дея ўзбек халқининг бағрикенглигию, тантилигини шарафлаб ёзган.\nШунингдек, кўнглида ижодга ўзгача ҳавас уйғонган бир қатор ёшларимиздан ҳам мактублар келган. Жумладан, Термиз давлат университети талабалари Ҳусниддин Соатов, Фотимахон Боқиева, Нодира Раҳматова, Муҳаббат Раупова, Шоҳида Қодирова, Наргиза Қобилова, шунингдек, ўқувчилардан Сўғдиёна Султонова, Термиз туманидан Муштарий Ҳамроқулова, жарқўрғонлик Маҳфуза Хўжақулова, шўрчилик Рисолат Абдуқаюмова, Термиз шаҳридан Мадина Мамасаидова, бойсунлик Нодирабону Абдурофиевалар шеърий машқларини юборишган. Улар орасида Сариосиё тумани “Боғиобод” маҳалласида яшовчи шоира қизимиз Тахмина Худойназарованинг “Ўзлигини йўқотмаган ўзбегим” номли шеърида ҳароратли мисралар битилганини таъкидлашни истардик.\nУрф-одати миллийликдир азалдан,\nҚизларининг сўзи ширин асалдан.\nБуюклари машҳур шеъру ғазалдан,\nЎзлигини йўқотмаган ўзбегим.\nБу ёш ижодкорларимиз ҳали кўплаб машқ қилишлари, элимизнинг суюкли шоирларининг ижод намуналарини ёд олиб, устозлардан сабоқ олишлари лозим.\nБундан ташқари, шерободлик Элёр Раҳматов, қумқўрғонлик Муниса Хуррамовалар Биринчи Президентимиз И.Каримов хотирасига бағишлаб ёзган ижод намуналари ҳақида ҳам илиқ фикрларни айтиш мумкин. Улар буюк ишлар қилган инсонларнинг хотираси қалбларда абадий муҳрланади, деган таассурот уйғотади кишида. Шу ўринда ижодкор ўқитувчиларимиздан Қизириқ тумани 68-умумтаълим мактабидан Раъно Хуррамова ҳамда Музработ тумани 16-умумтаълим мактабидан Йўлдош Абраевларнинг шеърларида кўнгилга таскин берувчи ҳароратли мисралар борлигини алоҳида қайд этиш жоиз. Уларда баҳор тасвири, мўътабар оналаримизнинг фидо- йилиги мадҳ этилган.\nТаҳририятимизга умид билан мактуб ёзувчи қалби уйғоқ муштарийларимиз борлиги бизни қувонтиради. Бундан ке- йин ҳам ҳайрати сўнмаган, ижодкор газетхонларимизнинг бир-биридан ажойиб ижод намуналарини кутиб қоламиз.\nКейинги Таманнога тасанно


Хоразмлик 80 ёшли Раҳмон бобо уйида кутубхона ва музей ташкил қилди - Халқ сўзи\nХоразмлик 80 ёшли Раҳмон бобо уйида кутубхона ва музей ташкил қилди\n17:49 20 Июль 2018 Маданият\nТарих фанлари доктори, профессор, халқаро “Антик дунё” академияси аъзоси Раҳмон Машарипов умр бўйи халқимиз қалбига зиё тарқатиш, ёшларга илм бериш билан машғул бўлиб келмоқда.\nГап шундаки, хоразмлик Раҳмон бобо қарийб олтмиш йил давомида уйида ажойиб кутубхона ва “Тожмаҳал” деб номланган тарих ҳамда ўлкашунослик музейини ташкил қилди.\nРаҳмон бобо бу ҳақда “Халқ сўзи” мухбири Одилбек Одамбоевга батафсил сўзлаб берди. “Йиллар давомида тўплаган бойлигим мана шу мўъжазгина ҳовли-жойимнинг тенг ярмини эгаллаган. Улар 12 тилда чоп этилган 10 мингдан ортиқ илмий, бадиий, тарихий китоблар, тарих ва этнографияга оид мингдан зиёд музей экспонатлари, ноёб фотосуратлардан иборатдир. Уйимнинг қолган қисмида фарзандларим, невара-чевараларим билан истиқомат қиламан. Муҳими, шахсий кутубхонамдан оилам, дўсту биродарларим, таниш-билишлар, маҳалладошлар фойдаланиб келишяпти.\nҲар ой нафақа пули қўлимга тегиши билан янги китоблар харид қилиш учун вилоят марказидаги китоб дўконларига бораман. Бу менга одат бўлиб қолган. Аммо шу ўринда бир кичик муаммони айтиб ўтмасам бўлмас. Гап шундаки, тўпланган қадимий осори атиқаларнинг бир қисмига жой етишмаяпти. Шу боис маҳаллий ҳокимлик бино масаласида имконият даражасида кўмаклашса, музей ҳамда кутубхона фаолиятини янада кенгайтирар эдим”, - дейди завқ билан Раҳмон бобо.\nДарвоқе, Раҳмон бобо очган кутубхонанинг бошқаларидан фарқли яна бир жиҳати бор: мазкур масканда дам олиш куни ва соати белгиланмаган. Зиё масканининг эшиклари илм аҳли ҳамда қизиқувчилар учун ҳамиша очиқ.


Ўзбекистонда халқ табобатининг тарихи – ЎЗБЕКИСТОН ХАЛҚ ТАБОБАТИ АССОЦИАЦИЯСИ\nЎзбекистонда халқ табобатининг тарихи\nБугунги куннинг ўткир ва долзарб муаммолари биздан замонавий тараққиётнинг асосий тамойилларини ҳар томонлама чуқур таҳлил этиш билан бирга, инсониятнинг яқин-олис тарихидаги бой тажрибасини ҳам теран идрок этишни, шу асосда амалий хулосалар чиқаришни тақозо этмоқда, яъни тарих тажрибаси одамзод учун тобора муҳим аҳамият касб этмоқда. Ҳеч бир муболағасиз айтиш мумкинки, ўзбек халқининг кўп асрлик табобат тарихи ҳам ана шундай буюк тажрибалар манбаидир.\nХалқ табобатини ҳуқуқий тартибга солиш масалаларини тадқиқ этишда мазкур воқеликнинг келиб чиқиш тарихи, хусусан, мамлакатимиз ҳуқуқий тизими шаклланишининг турли босқичларида бу борадаги ижтимоий муносабатлар ва уларни ҳуқуқий тартибга солишнинг ўзига хос хусусиятларини таҳлил қилиш муҳим аҳамият касб этади. Бинобарин, мамлакатимизга чоризм истилосидан кейин ғарб тиббиётининг кириб келишигача бўлган минг йиллар давомида халқ табобати даволашнинг бирдан-бир воситаси ва тизими бўлиб хизмат қилган. Шу боис, бугунги кунда халқ табобати соҳасига оид ижтимоий муносабатларнинг ҳуқуқий асосларини яратишда тарихий тажрибага мурожаат қилиш ва таяниш муҳим аҳамиятга эга.\nДарҳақиқат, мамлакатимизда халқ табобати узоқ тарихга эгадир. Ушбу беба ҳо неъмат авлоддан-авлодга ўтиб, халқнинг неча минг йиллик тажрибалари натижасида сайқалланиб, бизгача етиб келган. Ибтидоий маданиятнинг Л.Морган, Э.Тейлор, Р.Солески, В.Алексеев каби тадқиқотчилари тўғри таъкидлаганларидек, халқ табобати – ер юзида инсониятнинг пайдо бўлиши билан тенгдир.\nКўҳна Шарқ тибга оид қарашларнинг ҳам қадимий ўчоғи ҳисобланади. Туркий ва форсий тилларда сўзлашувчи хал қларнинг оғзаки ижоди ҳамда “Авесто”даги далиллар буни аниқ тасдиқлайди. Авестонинг барча қисмларида, хусусан “Вендидод”26да табиблар тайёрлаш, уларнинг бурчи ва вазифалари, табобат амалиёти, касалликлар таснифи, уларнинг пайдо бўлиш сабаби ва омиллари, беморларни даволаш усуллари, доривор ўсимликлар, уларнинг таснифи, ноёб доривор гиёҳлар хақида анча қимматли маълумотлар келтирилган. Бундан ташқари, Авестонинг мазкур бўлимида уй-жой, атроф-муҳит, табиатни муҳофаза қилиш, тоза тутиш, шахсий гигиенанинг турли жиҳатлари ҳақида ҳамон ўз қимматини йўқотмаган маслаҳатлар, тавсиялар кўп учрайди.\nКитобда табиб маданияти, ахлоқи, унинг касбига фидойилиги, табиб меҳнатини қадрлаш масалалари баёнига ҳам алоҳида саҳифалар ажратилган. Жумладан, табиб маънавий, рўҳий жиҳатдан пок бўлмоғи, эътиқоди мустаҳкам, турмуш-тарзи ҳам, либоси-ю асбоблари махсус суюқликда тозаланган , ўзи бир неча амалий тажрибалардан, синовдан ўтган бўлиши шарт. Айни пайтда “Вендидод”да табиблик фаолияти билан\nшуғулланиш учун маълум бир талаблар ўрнатилганлигини кўришимиз мумкин. Масалан, мазкур бўлимда “Табиблик касбини эгаллаган маздопараст (зардуштийлик ақидасининг табибликка даъвогар вакили) яхшиси ўз салиқаси ва чапдастлигини девпарастларда (ҳайвон) синаб кўргани маъқул. Агар уч мартагача девпараст жарроҳ тиғидан омон қолмаса, ундай одам бу касбдан воз кечмоғи лозим. Уни одамлар муолажасига я қинлаштирмаслик керак. У уч гал ҳам девпарастни пичоқ билан муваффақиятли даволай олса, у тақдирда табиблигини давом эттириши, маздопарастларни ҳам тиғ билан даволаши мумкин”, деб таъкидланган.


ИИВ жим. Савол очиқ: «Абдуллоҳ қани?» - xabar.uz\n08.11.2019 10:22 0 5451\nАввал ижтимоий тармоқларда, сўнг қатор маҳаллий сайтларда Андижон вилояти Жалақудуқ туманида истиқомат қилувчи 20 яшар Абдуллоҳ Тоҳиров вилоят ИИБга чақирилганидан бери уйига қайтмагани ҳақида бонг урилди. Фавқулодда воқелик ҳисобланган айни ҳолат, мана бир неча кундирки, катта муҳокамаларга сабаб бўлаётир.\n«Kun.uz»га кўра, ҳаммаси шу йилнинг 26 октябрь куни эрталаб Абдуллоҳ Тоҳировнинг Қўрғонтепа туманида йўл-транспорт ҳодисаси содир этганидан кейин бошланган. У қариндошининг «Lacetti»сида «Nexia-2» русумли автомашинани туртиб юборади. Кейинчалик маълум бўлишича, «Nexia-2» Андижон вилояти ИИБ Терроризмга қарши кураш бошқармаси бошлиғи, подполковник Қаҳрамон Эргашевга тегишли экан. А. Тоҳировнинг отаси етказилган зарарларни қоплашдан бўйин товламайди. Андижон шаҳрининг Боғишамол даҳасидаги эски машина бозорга яқин жойдаги устахонага «Nexia-2» таъмири учун зарур эҳтиёт қисмлари ва маблағни ташлаб кетади. Шу жараёнда ота таъмирталаб машинанинг очиқ турган юкхонасида «VSF» категориядаги давлат рақамга кўзи тушади...\nШундан сўнг воқелар ривожи кутилмаганда ўзгариб кетади: 27 октябрь куни Абдуллоҳ вилоят ИИБга чақиртирилади. Ва... шундан буён йигит уйига қайтгани йўқ!\nАндижон вилояти ИИБ бошқарма бошлиғи Қ. Эргашевга кўра, йигит Тошкентга олиб кетилган, эмишки, у интернетда «нозик одамлар»ни сўкиб (бир нималар) ёзиб қўйибди, унга кўпи билан 15 сутка маъмурий қамоқ жазоси берилади...\nБироқ Абдуллоҳ Тоҳиров қайси суд томонидан, қачон ва қайси айблар учун 15 сутка жазога тортилган - бу ҳақдаям ҳеч қандай маълумот йўқ...\nИчки ишлар вазирлиги сукутда. Савол ҳамон муаллақ турибди: «Абдуллоҳ қаерда?»\nИИВ Абдуллоҳ Тоҳиров\nҲуқуқ 03/08, 08:46\nШахсни асоссиз ушлаб туриш қандай жазоланади?\nҲодиса 02/08, 09:14\nИИВ Қувасойдаги нохуш ЙТҲ ҳақида хабар берди\nҲодиса 16/07, 20:52\nИИВ видеоси масалага мой сепди: судья билан боғлиқ можаро яна авж олди\nКоронавирус 16/07, 00:12\nИИВ ходимлари коронавирус қурбони бўлишди. ССВ буни уч кун ўтиб тасдиқлади


Гугуша: “Пок” демоқчи эдим “пўк” дедим… « Ўзбекистон Халқ Ҳаракати\nГугуша: “Пок” демоқчи эдим “пўк” дедим…\n04 June 2013 - 11:23\nЎзбекистон халқининг қуллик ва зулмда қолишига сабаб бўлаётганлар орасида ҳеч шубҳасиз ватанимизда ўз миллатига хиёнат қилаётган оммавий ахборот воситалари ходимлари ва динни ниқоб қилиб олган сарой уламолари бор. Чунки уларнинг асосий вазифаси халқни зулмга қарши даъват қилиш ва халқга ҳақиқатни етказишдан иборатдир. Аммо афсусуки бу тоифалар диктатор Каримовнинг зулми ҳақида овоз чиқармай тилсиз шайтонга айланганлари етмаганидек, энди ўзини отасининг вориси, деб эълон қилишга ҳозирланаётган Гугушага, яъни Гулнора Каримовага ҳам лаганбордорлик қилмоқдалар.\nСарой уламоларидан Абдулазиз Мансурнинг Гугушага садоқат билан хизмат қилаётгани ҳақида аввал хабар бергандик. Бугун эса матбуотда охирги пайтда номи кўзга ташланаётган “Даракчи” сайтининг миллатга хиёнатидан бир мисол келтирмоқчимиз. (darakchi.uz)\nУшбу хабарда айтилишича Гулнора Каримова ўзбек тилини ўрганишда катта мувафаққиятларни қўлга киритаётгани кўпқиликнинг диққатини тортаётган экан. Жумладан Гугуша Биби Орифа масжиди очилишидаги нутқида шундай деган:\n“Биринчидан, мана шу кунга, бизнинг пок ниятимизга етказгани учун Аллоҳга минг марта шукр”. Аммо Озодлик радиоси ушбу анжуман ўтган кунда Гугушанинг бу сўзларни “Бизи пўк ниятимиза етказгани учун Олога шукр”, дея талаффуз қилганини хабар берганди. Яъни, Гулнора Каримова “пок” дейман деб “пўк” деган. Яхшиямки, шунга яқин бошқа бир сўзни айтиб юбормаган…\nАҳвол шундай экан, “Даракчи”га Гулнора Каримовани мақташ нега керак бўлиб қолди? Албатта, бу сайт ходимлари бунга мажбурлашган бўлишлари ҳам мумкин. Чунки Гулнора Каримовнинг диктаторликда отасида қолишмаслиги маълум. Шундай бўлса ҳам, агар виждонли фуқароларимиз, улар матбуот ёки дин соҳаларида ишлайдиган бўлсалар, асло ва асло диктатор ва қизини мақтамаслиги, лозим бўлса ўз вазифаларидан истеъфо қилиб, тижорат ёуи тадбиркорлик каби эркин фаолият билан шуғулланишлари ёки хорижий давлатларга ҳижрат қилишлари керак, деб ҳисоблаймиз.\nГугушага келадиган бўлсак, унинг шахс ва диктаторнинг қизи сифатида пок эмаслиги аниқ. У бўлса бўлса ўзи айтган каби “пўк” ёки унданда ҳам баттар бир махлуқдир…


Дин ва пандемия шароити\n27 Июнь 2022, Душанба 12:54\nКоронавирус пандемияси дунё мамлакатларининг диний ҳаётига ўзгаришлар киритди. Барча динлар вакиллари COVID-19 туфайли кутилмаган вазиятга тушиб қолдилар. Турли минтақалардаги барча динларнинг зиёрат масканлари узоқ вақт давомида ёпиб қўйилди. Мусулмонлар ва насронийлар ўзларининг муҳим байрамлари бўлмиш Рамазон ва Пасха байрамларини нишонлай олмадилар. Бунинг асосий сабаби – улар коронавируснинг тарқалишини олдини олиш мақсадида дунёнинг кўплаб мамлакатлари ҳукуматлари томонидан ўрнатилган қоидалар билан чекланган эди.\nСаудия Арабистони ҳукумати эпидемиологик вазият ёмонлашувини олдини олиш мақсадида муқаддас Каъбанинг атрофини девор билан ўради ва зиёратчиларнинг Маккага ташриф буюришини тақиқлади.\nВазиятга оқилона баҳо бериш учун пандемия муаммоси инсонларнинг эркин ҳаракатланиши учун жиддий тўсиқларни пайдо қилганини тўғри тушуниш керак. Инсоният ҳатто кўплаб энг ривожланган давлатларнинг соғлиқни сақлаш тизими ҳам вакцина ва самарали даво усулларининг йўқлиги сабабли саросимага тушиб қолганининг гувоҳи бўлди.\nОдамлар ўртасидаги жисмоний алоқани қатъий чеклаш инфекция тарқалишини минималлаштиришнинг ягона самарали усули эканлиги аён бўлди. Буларнинг барчаси миллий ва халқаро ҳужжатларда мустаҳкамланган инсоннинг асосий ҳуқуқларининг чекланишини англатади. Булар диний эҳтиёжлар, жумладан зиёратларга бориш, диний таълим ва бошқа эҳтиёжларни қондиришни ўз ичига олади.\nЖСТ ва БМТ пандемия даврида диний жамоаларга муқаддас Рамазон ойи ва диний маросимларни ўтказиш учун қатор қўлланма ва принципларни тақдим этди.\nДунёдаги барча динлар янги воқеликка мослаша бошладилар. Рим Папаси онлайн режимида якшанба ваъзларини ва месса ибодатини амалга ошира бошлади. Миср, Туркия, Индонезия, Германия масжидларида беш маҳаллик намоз ибодатларини онлайн-трансляция қилиш амалиёти кенг қўлланилди.\nНамоз ва диний қоидаларни ўз ичига олган онлайн-иловалар оммалашди. Бундай иловаларни компьютерлар ва телефонларга юклаб олиш сони 2019 йил март ойи билан таққослаганда, 2020 йилда 275% га ўсди. Google қидирув тизимида диний контентда бўлган саволлар 30% га кўпайди.\nДунёнинг деярли барча мамлакатларида жамоа ибодатларини амалга оширишга бўлган чекловлар диний сайтларга бўлган қизиқишнинг кескин ўсишига олиб келди. «QratorLabs» компаниясининг маълумотларига кўра, диний сайтларга бўлган трафик истеъмол қилиш ҳажми 2019 йил март ойи билан таққослаганда, жорий йилда 500%га ошган.\nПандемия Ўзбекистон фуқароларининг диний ҳаётига ҳам таъсир қилди. Мамлакатимиздаги диний ташкилотлар ва қўмита давлат институтларининг карантин чораларини кўриш, жумладан диний тадбирларни ўтказишга бўлган чекловларни қўллаб-қувватладилар.\nХусусан, барча ибодат муассасаларида оммавий ибодатларни амалга ошириш тақиқланди: масжидлар, черковлар, синагоглар ёпилди, мадраса ва якшанба мактабларидаги дарслар бекор қилинди; муқаддас Рамазон ойида диний ибодатларни амалга ошириш (жумладан, карантин даврида дафн маросимлари) тартиби ўзгарди.\nТаъкидлаш жоизки, юқорида кўрсатилган ҳар бир масала юзасидан Ўзбекистон Уламолар кенгашининг тегишли фатвоси ва Ўзбекистон мусулмонлари идорасининг тавсиялари нашр этилди. Улар йирик ислом диний ташкилотлар ва турли мамлакатлар уламоларининг фатво ва хулосаларини ўрганиш асосида ишлаб чиқилди ҳамда Қуръон оятлари ва ҳадислар билан тасдиқланди.\nМамлакатимиз масжидларида Қуръон хатми ва таровеҳ намозларини онлайн-трансляция қилиш амалиёти кенг қўлланила бошлади. Ўзбекистон мусулмонлари идорасининг бўлимлари вилоятларда мунтазам равишда Қуръонни онлайн-ўқиш жадвалини тақдим этди ва ижтимоий тармоқларда тегишли видеоматерилларни жойлаштиришди.\nЎзбекистон, Қозоғистон ва Қирғизистон мусулмонлари идоралари ўртасида онлайн-маслаҳатлар ўтказилди. Бундан кўзланган асосий мақсад – 2020 йилда муқаддас Рамазон ойининг кириб келиш ва тугаш санаси, Қурбон ҳайити байрами кунини аниқлаштириш ҳамда закот, фитр садақаси ва фидя миқдорини белгилаш масалаларини муҳокама қилишдир.\nЗакот, фитр садақаси ва фидя миқдори белгиланганидан сўнг, Ўзбекистон мусулмонлари идораси закот тўловлари ва садақаларни онлайн-иловалар орқали амалга оширишни тавсия қилди.\nМаълумки, дин бу каби глобал инқирозларда муҳим роль ўйнади ва пандемия даврида одамларга умид беради.\nАйни дамда ҳуқуқ соҳасидаги халқаро экспертлар дин соҳасидаги чекловларга нисбатан ўз фикр-мулоҳазаларини билдирар эканлар, диндорларнинг асосий ҳуқуқлари борасидаги барча чекловлар ҳуқуқий асосга эга бўлиши, оқилона ва умуман олганда, улар хизмат қилаётган мақсадга мос келиши лозим деб таъкидламоқдалар.\nБу маънода кенг кўламли эпидемиологик вазият давлат институтлари учун жиддий синов бўлди. Бунда ушбу институтлар дин эркинлиги ва фуқароларнинг саломатлигини муҳофаза қилиш ўртасида тенгликни таъминлаш масаласи пайдо бўлди.\nСоғлиқни сақлаш органларининг тавсияларини назар-писанд қилмаслик масъулиятсизлик бўлар эди. Ҳукуматлар диндорларнинг хавфсиз шароитларда ибодат қилишини таъминлайдиган махсус чораларни кўришлари жуда муҳим эди.\nШуни ҳисобга олган ҳолда, Ўзбекистон ҳукумати жойларда эпидемиологик хавфсизлик бўйича «яшил» зона пайдо бўлишига қараб, ушбу ҳудудлардаги диний ташкилотлар фаолиятини қайта тиклашга қарор қилди. Айни дамда ушбу объектлар барча санитария қоидаларига риоя қилган ҳолда фаолият юритиши лозим: барчанинг тиббий ниқоблар ва қўлқопда бўлиши, дезинфекция «йўлаклари» билан таъминланганлик, ижтимоий масофага риоя қилиш, ибодат муассасасига киришда ташриф буюрувчиларнинг тана ҳароратини ўлчаш шулар жумласидандир.\nУмуман олганда, уламоларнинг тегишли фатволари ва чеклов тавсияларини киритиш орқали эпидемиологик таҳдидга қарши тўғри жавоб қайтариши жамиятда ижтимоий барқарорликни сақлашга ёрдам берди.\nАйни дамда Ўзбекистон диний муассасаларининг давлат институтлари билан ҳамкорликда тўплаган тажрибаси бу каби ҳолатларга самарали жавоб қайтариш имконини беради.


'Парда ортидаги Ўзбекистон': Анда жоним қолди менинг... - BBC News O'zbek\nШвеция пойтахти Стокголмда АҚШнинг Жорж Вашингтон университети ва Швециянинг Халқаро Ишлар институти тарафидан уюштирилган "Ўзбекистон парда ортида" номли илмий анжуман бўлиб ўтди. Би-би-си анжуманда қатнашган Ўзбекистон бўйича етакчи мутахассислар билан суҳбат ўтказган. Бугун биз АҚШлик тадқиқотчи, журналист Сара Кендзиор билан суҳбатни эътиборингизга ҳавола қиламиз.\nБи-би-си: Америкада ҳозир Марказий Осиё ва жумладан, Ўзбекистонга илмий, академик қизиқиш не қадар катта?\nСара Кендзиор: Афсуски, бу минтақа АҚШ сиёсати эътибор доирасидан чиқиб бориши туфайли илмий, академик тадқиқотлар ҳам анча зиён кўрди. АҚШ қўшинлари Афғонистонни тарк этгач, минтақага эътибор сустлаша бошлади. Тадқиқотларга ҳам молия ажратилиши кескин камайди. Баъзи марказлар ёпилди, мутахассислар бошқа минтақаю, бошқа мавзуларга кўчишга мажбур бўлишди. Бу менимча, калтабинлик. Ўз пайтида Россия бўйича ҳам мутахассислар сони кескин қисқартирилган эди. Эндиликда эса, Россия яна сиёсий сарлавҳаларга чиққач, АҚШда бу мамлакат ҳақида академик билимларнинг тақчиллиги аён бўлди. Ушбу хатони биз Марказий Осиёга ва хусусан, Ўзбекистонга нисбатан ҳам қайратмаслигимиз лозим деб биламан.\nБи-би-си: Сиз ўз мақолаларингизда, жумладан Ал Жазирадаги блогингизда сўнгги пайт анча сиёсийлашгандексиз. Сизнингча, академик тадқиқотлар нақадар сиёсийлашган бўлиши мумкин?\nСара Кендзиор: Менинг Ал Жазира блогида қилган ишим кўпроқ журналисткага тааллуқли. Лекин, унда ҳам мен мумкин қадар объектив ва фактларга асосланган бўлишга тиришаман. Оқни оқ, қорани қора дейиш академик илмнинг ҳам вазифаси. Мен ўзимнинг академик ишимда бўладими, журнализмдами, мана шу тамойилларга таянишга ҳаракат қиламан.\nБи-би-си: Ўзбекистон бўйича сўнгги текширувларингиз нимадан иборат бўлган?\nСара Кендзиор: Мен сўнгги ўн йил ичида Андижон фожеаси ҳақида "Анда жоним қолди менинг" номли лойиҳа остида ўзбек ижтимоий тармоқларида янграган фикрларни, нуқтаи назарларни, баҳсларни кузатиб ва ўрганиб бордим. Булар асосида ўзбек халқининг онги қай тараф ўзгаряпти, Андижон фожеаси унга қандай таъсир қилди деган саволларга жавоб қидирдим. Бу тадқиқот натижасида яна бир нарсага дуч келдимки, биз абадий деган интернет ёзувлари ҳам халқ хотирасидан, интернет хотирасидан ўчиб кетиши мумкин экан. Буни равшанроқ тушунтирай. Дейлик, Андижон қирғинидан кейин турли ўзбек сайтлари ва Арбуз.соm, MuslimUzbekistan.com форумларида Андижон ҳақида турли тафсилотлар, суратлар, мунозаралар қайнаб ётарди. Бунда турли қарашлар бир-бири билан тўқнашар, орада серқиррали ҳақиқат туғиларди. Лекин, турли сабабларга кўра Арбуз.соm, MuslimUzbekistan.com ҳам ёпилди. Энди улардаги мунозаралардан асар ҳам қолгани йўқ. Худди шу ҳодиса мустақил журналистик сайт Uznews.com билан ҳам юз берди. Бу сайтлар на архивлаштирилган, на сақланган. Бу дегани дижитал асрда ҳам биз халқ хотирасини йўқотишга қодирмиз. Буниси эса, ўта аянчли хулоса.\nБи-би-си: Сиз сўнгги пайтлар турли соҳаларда, турли мавзуларда ишлаяпсиз. Ўз академик ишларингизда Ўзбекистонга, Ўзбекистон ва ўзбекларни тадқиқ этишга содиқ қолиш ниятингиз борми?\nСара Кендзиор: Менинг кўнглим Ўзбекистондадир. Бобур айтмиш: "Анда жоним қолди менинг!" Шунинг учун ҳам ўзбек тилини ўрганганман, шунинг учун ҳам, ўзбек тилидаги китобларни ўқийман, Ўзбекистонда нима кечаётганидан муттасил хабар излайман. Албатта, агарда Ўзбекистон очилса, у ерга бориб тадқиқотларимни давом эттириш ниятим бор, ҳозирда эса, академик ишим қатори балки ўзбек адабиётидан баъзи намуналарни таржима қиларман.


Электр энергиясини қариб 7 млрд. сўм миқдорида суиистеъмол қилган шахслар ушланди - Zamin.uz\n“Қашқадарё ҳудудий электр тармоқлари” АЖга қарашли Китоб туман электр таъминоти корхонаси мансабдор шахслари мансаб ваколатини суиистеъмол қилгани аниқланди.\nГап шундаки, “Bistimplex” МЧЖ ҳамда Китоб тумани электр тармоқлари корхонаси ўртасида 2019 йил 1 август куни энергия таъминоти бўйича шартнома тузилган.\nУнда техник штат олинган қувватни камайтириб 1 кВт соат электр энергияси учун 450 сўм кўрсатилган. “Bistimplex” МЧЖга тегишли 3 дона трансформатордан фақатгина 1 донаси шартномага киритилиб, 2 таси шартнома ва “Электрҳисоб” дастурига киритилмаган.\nБу билан Вазирлар Маҳкамасининг 2018 йил 12 январдаги 22-сон қарори билан тасдиқланган “Электр энергиясидан фойдаланиш қоидалари” талабига зид ҳаракатлар амалга оширилган.\nКитоб туман ЭТК ходимлари “Bistimplex” МЧЖ мансабдор шахслари билан жиноий тил бириктириб, техник шарт талабларига риоя қилмасдан, хизмат фармойишисиз 3 дона трансформаторни электр тармоғига улаб берган, натижада, давлат манфаатларига 6 млрд. 948,4 млн. сўм зарар етказилган.\nЮқоридагиларни инобатга олиб, Китоб туман ЭТК мансабдор шахсларига нисбатан Жиноят кодексининг 205-моддаси 2-қисми “а” банди билан ва “Bistimplex” МЧЖ мансабдор шахсларига нисбатан эса Жиноят кодексининг 1852-моддаси 4-қисми билан жиноят иши қўзғатилди. «Замин» янгиликларини «Вконтакти»да кузатиб боринг


Россияда коронавирусга қарши учинчи вакцинани синовдан ўтказишга рухсат берилди - Zamin.uz\nРоссия Соғлиқни сақлаш вазирлиги М.П. Чумаков номидаги Иммунобиологик препаратларни ишлаб чиқиш ва тадқиқ этиш федерал илмий маркази томонидан ишлаб чиқилган коронавирусга қарши вакцинанинг клиник синовларини ўтказишга рухсат берди. Бу ҳақда марказ маълумотларига таяниб, «РБК» хабар бермоқда.\nҚайд этилишича, ушбу вакцинада юқумли касалликлар келтириб чиқара олмайдиган сусайтирилган ёки йўқ қилинган, яъни инактивацияланган вируслардан фойдаланилади.\nЯнги вакцина синовлари тез орада бошланади ва Киров, Санкт-Петербург, Новосибирскда ўтказилади. Уларда уч мингдан ортиқ кўнгиллилар иштирок этади. Чумаков марказида таъкидланишича, у «Жаҳон соғлиқни сақлаш ташкилотининг талабларига мувофиқ амалга оширилади ва тадқиқотларнинг ишончи илмий маълумотлар билан таъминлаш имконини беради».\nЭмлашдан сўнг кўнгиллилар касалхонада 16 кун давомида изоляция қилинади, уларнинг аҳволи шифокорлар томонидан назорат қилинади. Марказ бош директори Айдар Ишмуҳаметовнинг сўзларига кўра, тадқиқотни ноябрь ойида якунлаш режалаштирилган.\nАйни пайтда Россияда коронавирусга қарши фақат битта вакцина рўйхатдан ўтган — Гамалея номидаги марказнинг «Sputnik V» вакцинаси. У август ойида клиник синовлар тугашидан олдин рўйхатдан ўтказилган. Давлат вирусология ва биотехнология илмий-тадқиқот марказининг иккинчи маҳаллий «Вектор» вакцинаси ҳам синов босқичида.\n«Вектор»дан ташқари Россияда иккита чет эл вакцинаси: Хитойнинг Синофарми ва Британия—Швециянинг AstraZeneca компанияси томонидан яратилган вакцина рўйхатдан ўтказишга тайёрланмоқда. АҚШда 9 сентябрь куни AstraZeneca фармацевтика компанияси вакцинанинг учинчи фаза синовларини тўхтатиб қўйган, бунга беморлардан бирида иккиламчи таъсир пайдо бўлгани сабаб бўлганди. Орадан бир неча кун ўтиб синовлар яна давом эттирилган. “Замин” янгиликларини “Facebook”да кузатиб боринг\n23-09-2020, 08:10, Дунё\n18-09-2020, 08:20, Дунё


Орзулар инсонни олға бошлайди\nИчки ишлар вазирлиги Фарғона академик лицейининг ёшлар иттифоқи бошланғич ташкилоти етакчиси Гуллола Ҳайдарова жорий йилда «Ички ишлар органларининг намунали таянч пункти» кўрик-танловининг республика босқичида иштирок этиб, «Энг фаол ёшлар етакчиси» йўналишида ғолибликни қўлга киритган эди. Биз академик лицейда бўлиб, ташаббускор етакчининг фаолияти билан яқиндан танишдик.\n– Гуллола изланувчан, ўз вазифасига сидқидилдан ёндашадиган, шижоатли, ташаббускор етакчи, – дейди академик лицей директорининг маънавий-маърифий ишлар бўйича ўринбосари Адҳамжон Эсонов. – У лицейда ўтказиладиган барча тадбир, беллашув ва кўрик-танловларга бош-қош бўлиб, ёшларни ўз ортидан эргаштира оляпти.\nГуллола Ҳайдарова Фарғона давлат университетида аввал бакалавр, сўнг магистратура босқичида таҳсил олди. Ўқишни тугатгач, Ички ишлар вазирлиги Фарғона академик лицейида ўқитувчи бўлиб иш бошлади. Бугунги кунда мазкур таълим масканида Ўзбекистон ёшлар иттифоқи бошланғич ташкилоти етакчиси сифатида фаолият юритмоқда. Унинг ташаббуси билан ташкил этилган «Заковат» клуби, ҳуқуқшунослик фани ўқитувчиси Шерзод Турдибоев билан ҳамкорликда йўлга қўйилган «Мунозара» клуби лицейдаги жуда кўп билимдон ёшларни ягона мақсад йўлида бирлаштирди.\n– Ёшларнинг ҳаётда ўз йўлини топиши бевосита уларнинг маънавий баркамоллигига боғлиқ. Агар ёшларимиз ота-боболари кимлиги, қандай буюк олим ва алломаларнинг авлодлари эканини чуқур ҳис этса, уларга ҳеч қандай мафкуравий таҳдидлар таъсир этмайди. Шу боис ёшлар онгу шуурига миллий истиқлол ғоясига садоқат, Ватан тақдирига дахлдорлик, элу юртнинг эртаси учун масъулият туйғусини сингдириш муҳим аҳамият касб этади. Бизнинг ёшлар маънавиятини юксалтириш, уларнинг ҳеч кимдан кам эмаслиги ва кам бўлмаслигини тарғиб қилаётган қатор лойиҳаларимиз навқирон авлод вакилларини изланишга, ўз устида тинимсиз ишлашга, янги марраларни эгаллашга ундамоқда, – дейди Гуллола Ҳайдарова.\nДарҳақиқат, таълим муассасасида ўқувчиларнинг бўш вақтини мазмунли ташкиллаштириш, иқтисодий билимларини ошириш, инновацион ғоялар ва лойиҳаларни ҳаётга татбиқ этиш мақсадида «Бизнес клуб» фаолияти ҳам йўлга қўйилган. Ушбу клубда ҳафтанинг ҳар пайшанба куни ёшларга тадбиркорлик, бизнес ва инновацион ғоялар соҳасида ўқув машғулотлари ўтказилади. Эътиборлиси, бу қисқа муддатдаёқ ўз натижасини кўрсатди. Тўгарак аъзоси Муҳаммадилло Ёқубов «Ёш инновациячи» танловининг шаҳар ва вилоят босқичида ғолиб бўлиб, республика босқичида фахрли иккинчи ўринни қўлга киритди ва бир йиллик стипендия соҳибига айланди.\nЕтакчи томонидан ёшларнинг ҳуқуқий билимларини ошириш борасида ҳам бир қанча ишлар амалга оширилмоқда. Жумладан, лицейда ҳуқуқшунослик фани ўқитувчиси ҳамда ҳуқуқий саводхонлик йўналиши сардори билан бирга турли лойиҳалар ишлаб чиқилмоқда. Ўқувчи ёшларнинг бу борадаги билимини ошириш мақсадида ҳуқуқий соҳага оид янгиликлар ва маълумотлар лицейда ташкил этилган эълонлар бурчагида доимий ёритиб борилади. Асосий қонунимиз қабул қилинган кун муносабати билан ҳар йили «Конституция – бахтимиз пойдевори» деб номланган иншолар, расмлар кўрик-танлови ўтказилмоқда. Бундан ташқари, лицейда «Оила – маҳалла – таълим муассасаси» ҳамкорлиги тизими намунали йўлга қўйилган.\nБилим масканида «Тарғиботчи китобхон ўқувчи» ҳамда «Китобхон» танловларини ўтказиш ҳам анъанага айланди. Ғолиб бўлган ўқувчилар мамлакатимизнинг тарихий шаҳарларига саёҳатга юборилмоқда. Бундан ташқари, энг кўп китоб ўқиган ўқувчиларнинг ота-оналарига ташаккурномалар юборилди. Шунингдек, ёшларнинг экологик билимларини ошириш мақсадида «Экопатруль», «Ёшлар боғи» лойиҳалари ҳам татбиқ этилди.\nЎзбекистон ёшлар иттифоқининг қатор ташаккурномаларига сазовор бўлган Гуллола Ҳайдарова ана шундай ташаббускорлиги билан ҳам эътирофга, мақтовга лойиқ. Унинг жонкуярлиги, изланувчанлиги «Ички ишлар органларининг намунали таянч пункти» кўрик-танловининг республика босқичида номинация ғолиби бўлишига замин яратган бўлса, ажаб эмас. Биз ундан келажак режалари ҳақида сўраганимизда, табассум-ла шундай жавоб берди:\n– Эзгу истакларим жуда кўп. Орзу қилишдан тўхтамайман. Чунки орзулар инсонни олға бошлайди. Эришган ютуқларим замирида истиқлол берган чексиз имкониятлар мужассам. Шу имкониятлардан фойдаланиш эса барчамизнинг бурчимиздир.\nСуратда: Гуллола Ҳайдарова кўрик-танловнинг\nреспублика босқичида тақдирланмоқда.


Кун мавзулари, 31 март 2004\n27 январ 2020, Тошкент вақти: 01:36\nчоршанба 31 март 2004\nРоссия матбуотининг Тошкент портлашларига муносабати.\nДастуримиз дунё матбуотининг Ўзбекистондаги портлашларга нисбатан билдирган муносабатларига оид лавҳалар билан давом этади. Нигоҳимизни энди Россия матбуотига бурамиз. Хўш Россия матбуоти Ўзбекистондаги портлашларга оид қандай фикрлар билдирди? Мавзуни ҳамкасбим Садриддин давом эттиради.\nҒарб матбуоти Ўзбекистондаги воқеалар ҳақида\nЎзбекистонда уч кун давом этган ва 23 киши ўлимига сабаб бўлган бомба ҳужумлари дунё ҳамжамияти эътиборини яна бир бор Марказий Осиёнинг ушбу собиқ совет давлатига қаратди. Ғарб матбуотида Тошкент воқеаларига оид кўплаб мақолалар эълон қилинди.\nТуғувчи кўп, туғруқхона эса…\nНурбек Самарқанд шаҳридаги мавжуд бешта туғруқхонадан иккитаси ишламаётгани сабабли шу турдаги бошқа муассасаларда беморларни қабул қилишда қийинчиликлар вужудга келди.\nСессияда партияларга пул бериш масаласи кўрилади.\nМаҳаллий матбуот хабарига кўра, иккинчи чақириқ Ўзбекистон Республикаси Олий Мажлисининг 14-сессияси 29 апрель куни Тошкент шаҳрида чақирилади.\nЎзбекистон матбуоти “мум тишлаган”ми?\nШайбон “Озодлик” мухбири шу кунларда Ўзбекистон пойтахти Тошкентда кечаётган воқеаларнинг маҳаллий матбуотда, асосан, газеталарда қандай ёритилаётганини ўрганди.\nХоразмликлар қизини “сотади”.\n“Қизимни сотдим”, дейди фарзандини турмушга узатаётган хоразмлик ота-оналар. Бугунги кунда Хоразмда қиз чиқарганда қалинига, ривоятларда айтилганидек, сурув-сурув қўй ва туя берилмаса-да, ҳар ҳолда муайян ҳақ тўланади.\nЖурналист писта сотиб, кўпроқ пул топяпти.\nКузатувчиларнинг айтишича, ойлик иш ҳақининг камлиги ёки берилмаслиги сабабли хоразмлик ишчи-хизматчилар орасида ишдан бўшаб, ўзини тижоратга ураётганлар кўпаймоқда.\nҲукумат қарори ёймачини ҳам четлаб ўтамади.\nТурғунбек Ўзбекистонда кўча-куйда, бозорлар, йўллар яқинида майда-чуйда товарлар сотиб ўтирадиган ёймачиларни ҳамма жойда учратиш мумкин. Вазирлар Маҳкамасининг 2003 йил 28 мартда қабул қилинган бозорда савдо-сотиқни тартибга солиш тўғрисидаги 330-қарори уларни ҳам четлаб ўтмайди.\nТТЗда отишма бўлди.\nТўлқин 30 март куни Тошкентдаги “Тракторсозлар” шаҳарчаси ҳудудида қуролланган жиноий гуруҳ ва ҳуқуқ-тартибот органлари ўртасида бир неча соатлик отишма бўлди. Шу ҳудудда яшовчи аҳоли вакилларининг сўзларига қараганда, шу куни эрталабки соат 8-9 оралиғида пойтахтдан Қибрай туманига кетиш йўлида ўрнатилган блок-постда портлаш содир бўлган. Айрим манбалар тарқатган хабарларга кўра, бу ерда машина портлатилган.\nЦензура йўқ, танқидий материал ҳам.\nМаълумотларга кўра, Хоразмда 2 та вилоят, 12 та туман, 2 та мустақил, 12 та тармоқ газеталари нашр этилади. Бундан ташқари, 2 журнал ва бир телерадиокомпания ҳам бор. Маҳаллий журналистлардан бирининг айтишича, журналистларнинг ойлик маоши камлиги уларнинг халқ ўртасидаги обрўсига путур етказмоқда. Мухбир хўжаликка борадиган бўлса, одамлар ундан қочадиган бўлиб қолган. Чунки айрим журналистлар маоши камлиги туфайли таъмагирлик билан шуғулланишга мажбур бўлмоқда.\nМарказий нашрлар шарҳи.\n“Ҳуррият” газетасининг 24 март кунги сонида “Журналистлар ижодий уюшмаси: бу – зарурат” сарлавҳаси остида “Тошкент ҳақиқати” газетаси бош муҳаррири Фатҳиддин Муҳиддинов билан ўтказилган суҳбат эълон қилинди.\nЖурналистлар янги уюшмага бирлашади.\nСаида Яқинда Тошкентда Ўзбекистон журналистлар ижодий уюшмасининг таъсис йиғилиши бўлиб ўтди. Айни пайтда журналистларнинг ўзлари бу уюшма тўғрисида турли фикрлар билдирмоқда.


Янги ҳафтани қандай об-ҳаво билан бошлаймиз? | Qalampir.uz\nЖамият\t28 Июнь 18:18 9119\nГидрометеорология хизмати маркази эртага, 29 июнь куни Ўзбекистонда қандай об-ҳаво кузатилишини маълум қилди.\nТошкент шаҳрида ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси +16..+18°, кундузи +31..+33° бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси +18..+23°, кундузи +30..+35° бўлади.\nБухоро ва Навоий вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси +15..+20°, кундузи +30..+35° бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси +15..+20°, кундузи +30..+35° бўлади.\nҚашқадарё ва Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси +17..+22°, кундузи +34..+39° бўлади.\nАндижон, Наманган ва Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси +15..+20°, кундузи +30..+35° бўлади.\nРеспубликанинг тоғли ҳудудларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси +8..+13°, кундузи +20..+25° бўлади.\n25 Октябрь 10:08 36064\n25 Октябрь 14:58 33405\n23 Октябрь 15:21 25840\n25 Октябрь 08:27 25735\n23 Октябрь 19:14 22981


ГИЁҲВАНДЛИК – КОНИ ЗАРАРДИР! — Zamaxshariy.uz\nГИЁҲВАНДЛИК – КОНИ ЗАРАРДИР!\nГиёҳвандлик – наркомания – бангилик – наркотик моддаларга ўрганиб қолиш, ружу қилиш, аниқроғи табиий ёки синтетик заҳарли моддалар (айрим дори моддалари)ни вақтинча ёки сурункасига истеъмол қилиш натижасида келиб чиқадиган касаллик ҳолати. Гиёҳвандлик организм жисмоний ва руҳий ҳолатининг чуқур ўзгаришига сабаб бўлади ва гиёҳвандни таназзулга олиб боради. Бу эса ўз навбатида нафақат гиёҳманд учун балки, бутун жамият учун кўплаб зарарларни олиб келади.\nГиёҳвандликка, одатда иродаси кучсиз, ўзини тия олмайдиган, ўткир сезгиларни ўзида синаб кўришга қизиқувчан, руҳан заиф ва ўта худбин кишилар берилувчан бўлади. Ёшлар тарбиясидаги нуқсон ва камчиликлар, гиёҳванд моддаларни истеъмол қилиб юрувчи катта ёшдагиларга тақлид ва ҳавас, оиладаги нохуш шароит (ота-онанинг ичкиликбозлик ёки гиёҳванд бўлиши) ҳамда гиёҳванд моддаларнинг осон топилиши ёки қўл остида бўлиши ҳам гиёҳвандликка сабаб бўлиши мумкин.\nгиёҳвандликнинг жамиятга зарарлари беҳад кўпдир. Унга мубтало бўлган кимсада аввало ўзига, сўнг оиласи, касби ёки ўқишига нисбатан қизиқиш, аҳамият ва парво ҳислари қолмайди. Айниқса, ишлаб чиқариш ва тараққиётнинг асосий кучи бўлмиш ёш авлоднинг гиёҳвандликнинг биринчи навбатдаги қуpбони бўлиши — бу жуда ҳам ачинарли бир ҳолдир.\nБу оғунинг салбий оқибатлари фақат шахс ёки жамиятгагина эмас, балки бориб-бориб бутун мамлакатнинг соғломлиги ва тараққиётига пyтyp етказиши, сиёсий тузум ва қонунчиликнинг издан чиқишига ҳам сабаб бўлиши мумкин.\nГиёҳвандлик инсон жисмини қанчалик ҳароб қилса, худди шунингдек шахснинг ва жамиятнинг мол-мулкига ва бойлигига ҳам мислсиз зарар етказади. У тинч-тотув оилаларни бузади, болаларни етим қилади, қашшоқлик, мyҳтoжликда яшашга мажбур этади, охир-оқибат, бундай касаллик, ўлим ёки қамоқхона билан якунланиши мумкин.\nТарих сабоқларидан маълумки, мустамлакачи давлатлар қайси бир кичик мамлакат халқини ўзига бўйсундуришни хоҳлаca, фақат acлаҳа воситаси билан эмас, балки ўша халқнинг, айниқса ёшларнинг ақл-идрокини, ирода ва ҳамиятини сусайтирадиган, маънавий ва ахлоқий тушкунликка туширадиган воситаларни қўллашган. Шундай воситаларнинг ичида энг кучлиси — бу гиёҳвандлик моддаларидир. Зеро, мамлакатда рўй берган ижтимоий тушкунлик бориб-бориб иқтисодий тушкунликка олиб келади. Моддий эҳтиёж эса, хорижий давлатларга қаpaм бўлишни тақозо этади. Хориждан келадиган моддий, инсонпарварлик ёрдамлари доим ҳам беғaраз бўлавермайди.\nМамлакат учун яна бир хатарли жиҳати шундаки, гиёҳвандликка ружу қўйгaн кимсалар бу «қимматбаҳо» матоҳни мунтазам харид қилиб туриш учун пул ва маблағга муҳтож бўладилар. Моддий бойликни қўлга киритиш учун эса улар нафақат ўз ватанларини, балки иймонларини ҳам арзонга сотиб юборишга тайёр бўладилар. Уларнинг бу хусусиятларини англаган баъзи бир кишилар улардан ўзларига жосус сифатида фойдаланадилар. Бир мамлакатнинг фуқароси бўлатуриб наркотик моддаларни харид қилишга маблағ топиш ёки уларни чегарадан олиб ўтишга рухсат олиш мақсадида ҳар қандай шартларни қабул қилишга, ҳатто ўз ватанларига хоинлик қилишга ҳам журъат этадилар. Бу эса ҳар қандай давлат учун катта фалокат ҳисобланади.\nГиёҳвандликнинг ёшлар ўртасида тарқалиши катта ёшдагилар ўртасида тарқалишидан кўра хатарлироқдир. Ёшларнинг гиёҳвандликка берилиши бевосита у мансуб бўлган оилага жуда катта зарарлар келтириб, буни асосан қуйидaгиларда кўриш мумкин:\nЭр-хотин муносабатларининг бузилиши;\nНосоғлом авлоднинг дунёга келиши;\nФарзандлар тарбиясининг издан чиқиши;\nБу иллатни фарзандларига ҳам ўргатиши;\nИнсоний фазилатларнинг йўқолиши ва тубанлашув;\nОилаларнинг бузилиши ва фарзандларнинг етим бўлиши каби кўплаб ҳолатлар.\nАллоҳ таоло инсонга беҳисоб неъматлар берган, у ўзига берилган неъматларни дунё ва охират ҳаёти учун фойдали бўлган йўлда ишлатмоғи лозим. У зот Қуръони каримда шундай марҳамат қилади: “Аллоҳ сенга ато этган нарса билан охиратингни истагин ва дунёдан бўлган насибангни ҳам унитмагин. Аллоҳ сенга эҳсон қилгани каби сен ҳам (одамларга) эҳсон қил! Ерда бузғинчилик қилишни истама. Чунки, Аллоҳ бузғинчиларни сўймас. (Қасос сураси, 77-оят). Ёки бошқа жойда: “Шунингдек енглар ва ичинглар , (лекин) исроф қилманглар! Зеро, у исроф қилгувчиларни севмайди” — дейилган. (Аъроф сураси, 31-оят)\nГиёҳвандлик иллатига қарши курашиш барчамизнинг олдимизда турган бош вазифалардан биридир. Агар гиёҳвандлик муаммоси билан шуғулланган барча ташкилот ва уюшмалар кучи бирлаштирилса, ёшларнинг бўш вақтини мазмунли ўтказиш ва уларни иш билан таъминлаш муаммоси ҳал этилса, агар оммавий ахборот воситаларида «пиво ёки тамакининг энг зўр нави»ни реклама қилиш ўрнига гиёҳвандликнинг оқибати ва зарарлари ҳақида фақат халқаро гиёҳвандликка қарши курашиш кунида эмас, хар куни ахборот-тарғибот ишлари олиб борилса, мактаб ва маҳаллалар ҳамкорлиги яхши йўлга қўйилса, шифокорлар, участка инспекторлари, дин пешволари, психологлар бу ишга жалб этилса мақсадга мувофиқ бўлар эди.\nPrevious Post:Имом Фахриддин ар-Розий ўрта махсус ислом билим юртида Хатмона маросими\nNext Post:ГИЁҲВАНДЛИККА ҚАРШИ КУРАШ ҲАММАНИНГ БУРЧИДИР


Қозоғистон ва кўппак гўшти истеъмолини таъқиқлаш\nҚозоғистонда ит гўштини ейишни таъқиқлайдиган қонун борми? Умуман, ейиш мумкин бўлган озиқ-овқатларни кўрсатиб берадиган қонун-қоида мавжудми?\nБиз ушбу саволга жавоб топиш учун стандартлаш соҳасининг мутахассиси Бекжон Махметовга мурожаат қилдик.\nУнинг таъкидлашича, Қозоғистонда ҳар бир хайвонни ейиш-емасликка доир маълум бир қонун бўлмагани билан, ўзига хос санитар меъёр мавжуд. Лекин улар орасига биз айтаётган уй жонивори (ит) кирмайди. Демак, юртимизда “итнинг гўштини ейишга бўлади” деган қонун йўқ.\nАслини олганда, ит гўштини ейиш – шариатимизга ҳам тўғри келмайди. Илгариги вақтларда қозоқ халқи ит гўштини еганларни “кофир” деб атаган. Бир томондан олиб қараганда: ит – қозоқларнинг миллий удумига кўра “муқаддас жонивор, ҳамда етти хазинанинг бири” ҳисобланади.\nБекжон Махметовнинг сўзига қараганда, хозирги кунда юртимизда “Қозоғистон-Ислом ҳалол стандарти” деган ташкилот тузилиш арафасида.\nШояд ушбу ташкилот тузилса, мутахассислар “истеъмол қилиш мумкин бўлган ҳайвонларнинг рўйхатини” чиқариб, уни қонуний тарзда тасдиқлашни кўзламоқдалар.\nnur.kz сайти маълумотлари асосида энг ожиз банда тайёрлади


28 сентябр 2021, Тошкент вақти: 11:40\nХитой ва Россиянинг БМТ Инсон ҳуқуқлари бўйича Кенгашига аъзо этиб сайланиши Қўшма Штатлар ва инсон ҳуқуқлари ташкилотларининг кескин танқидларига сабаб бўлди.\nЎтган ҳафта ғарбдаги бир қатор инсон ҳуқуқлари гуруҳлари БМТга аъзо давлатларни Хитой, Россия, Саудия Арабистони, Куба , Покистон ва Ўзбекистоннинг Кенгашга аъзо бўлишига тўсқинлик қилишга чақирганди.\nУларга кўра, инсон ҳуқуқларини поймол этиб келаётган ушбу давлатлар БМТ Кенгашида аъзоликка лойиқ эмас.\n“Ушбу диктаторликларни инсон ҳуқуқлари бўйича БМТ ҳакамлари этиб сайлаш худди ўт қўйганларнинг ўзидан ўт ўчирувчилар чиқаришга ўхшайди”, деб айтган UN Watch ташкилоти директори Хиллел Нойер.\n3 йил муддатга сайланган 15 давлат орасида Франция, Буюк Британия ва Украина ҳам бор.\nСаудия сайланмай қолди\nНомзодлар жўғрофий гуруҳлар томонидан яширин овоз бериш йўли билан сайланган.\nОсиё-тинч океани гуруҳидан кўрсатилган Саудия Арабистони Кенгашга сайланиш учун етарли овоз ололмаган.\nҒарб давлатлари Хитойнинг Шинжон минтақасидаги мусулмон уйғурлар ва бошқа этник озчиликларга шафқатсиз муомаласи ҳамда Гонконгдаги демократик ҳаракатларни бостириш уринишларини қоралайди.\nИнсон ҳуқуқлари гуруҳлари, шунингдек, Россияни Сурияда Башар Асад ҳукуматини дастаклаётгани ва эҳтимолий уруш жиноятлари ҳамда Путин мухолифларини таъқиб қилаётгани учун танқид қиладилар.\n2018 йилда АҚШ, ўзининг таъбирича, Исроилга қарши мавқейи ва дунёдаги инсон ҳуқуқларини энг кўп поймол қилаётган давлатларни сайлагани учун БМТ инсон ҳуқуқлари бўйича Кенгашидан чиққанини эълон қилган эди.\nЎзбекистоннинг инсон ҳуқуқлари бўйича бош музокарачиси Акмал Саидов Женевадаги БМТ Кенгашида энг кўп саволга тутилган ҳукумат расмийларидан - 2008 йил, 11 декабрь\nАҚШ Давлат Котиби Майк Помпео БМТ Бош Ассамблеясининг 13 октябрь кунги қарорини ҳам танқид қилган.\n“Бугун БМТ Бош Ассамблеяси яна бир марта Хитой, Россия ва Куба сингари инсон ҳуқуқларининг аҳволи аянчли бўлган давлатларни сайлади. 2019 йилда Венесуэла сайланганди. Бу сайловлар яна бир марта Қўшма Штатларнинг Кенгашдан чиқиш ва универсал инсон ҳуқуқларини ҳимоя қилишнинг бошқа восита ва имкониятларидан истифода этиш қарори қарори тўғри бўлганини кўрсатади”, - деб айтган АҚШ Давлат Котиби.\nАммо у инсон ҳуқуқларини бузувчилар қаторида Ўзбекистонни тилга олмаган.\nШу йил июнида Помпео Ўзбекистонни "диний эркинликларни таъминлашдаги реал қадамлари" учун олқишлаганди.\n"Ўзбекистонда диний эркинликлар билан боғлиқ вазиятни яхшилаш йўлида жиддий қадамлар қўйилди ва қўйилмоқда. Шу йил бошида мен бу мамлакатдаги диний раҳбарлар билан ажойиб учрашувлар ўтказдим", деб айтган Помпео.\nЖеневада жойлашган БМТ Инсон ҳуқуқлари Кенгаши инсон ҳуқуқлари бузилишларига эътибор қаратади ва алоҳида давлатлардаги вазият ва муаммоларни мониторинг қилувчи махсус гуруҳларга эга.\nКенгаш шунингдек, аъзо давлатлардаги вазият юзасидан вақти-вақти билан ҳисоботларни тинглайди.\nЯнги давлатларнинг аъзолик муддати 2021 йилнинг 1 январидан бошланади.\nЎзбекистон Ташқи ишлар вазирининг ўринбосари Шерзод Асадов мамлакат БМТ Инсон ҳуқуқлари Кенгашига сайланган кунни “тарихий кун” деб атаган.\n“Ўзбекистон президент Шавкат Мирзиёев раҳбарлигида кенг кўламли ислоҳотларни давом эттириш ва дунёда инсон ҳуқуқларини тарғиб қилишга ўз ҳиссасини қўшишга қарорли”, деб ёзди Асадов ўзининг Твиттер саҳифасида.\nЎтмишда Ўзбекистон БМТ Инсон ҳуқуқлари Кенгашида энг кўп танқид қилинган давлатлардан бири бўлган.\nБМТ экспертлари Ўзбекистон тергов ва жазо муассасаларидаги мунтазам қийноқ ва бошқа ноинсоний муомала, шунингдек, сиёсий мухолифлар ва диндорларга нисбатан таъқибларга эътибор қаратишган.\nЎтган йили 2 августида президент Мирзиёевнинг Қорақалпоғистондаги “Жаслиқ” қамоқхонасини ёпиш тўғрисидаги қарори Европа Иттифоқи томонидан “эҳтиёткорлик билан” олқишланганди.


Солиқ тўлаш маданияти юксалмоқда\nС начала работы biznes-daily.uz 7 180 562\nГлавная "ISTE'MOLCHI" Солиқ тўлаш маданияти юксалмоқда\nБугунга келиб ҳамюртларимизнинг солиқ тўлаш маданияти ҳар қачонгидан-да юксалмоқда. Бунга ҳуқуқий тарғибот ишларини намунали йўлга қўйиш эвазига эришилмоқда. Бюджетга тўланаётган солиқ ва бошқа мажбурий тўловлар қаерга ҳамда қандай мақсадлар учун сарфланаётгани тизим ходимлари томонидан фуқароларга аниқ далил-рақамлар асосида тушунтириб берилмоқда. Шу боис, солиқ тўловларини амалга оширишда ихтиёрийлик тамойили сезиларли даражада ўсиб бормоқда.\nБу борада қонунчилигимизда жисмоний ва юридик шахслар учун қатор имтиёзлар берилиб, қулайликлар яратилаётгани ҳам айни муддао бўлаётир. Жумладан, юридик шахс мақомида фаолият кўрсатаётган тадбиркорлик субъектлари бюджетга тўланиши шарт бўлган солиқ ва бошқа мажбурий тўловлар ҳисоб-китобини тизимнинг ҳудудий органларига Интернет орқали электрон шаклда тақдим этишмоқда. Натижада тўловлар белгиланган муддатида амалга оширилмоқда. Масалан, Фарғона вилоятида иш юритаётган 16 мингдан зиёд кичик корхона, 13,5 мингдан ортиқ фермер хўжалиги, ўнлаб қўшма корхоналар солиқларни вақтида тўлашаётгани сабабли вилоят бюджети ҳисобидан бажарилиши режалаштирилган вазифалар ижроси тўлиқ таъминланмоқда.\nЭришилган ютуқларда вилоят давлат солиқ бошқармаси ҳамда ҳудудий солиқ инспекциялари мутахассисларининг ҳам ҳиссалари катта. Улар тадбиркорлар билан мунтазам равишда учрашувлар, очиқ мулоқотлар, сайёр қабуллар ўтказаяптилар. Солиқларни ҳисоблаш ҳамда тўлаш тартибидаги ўзгаришлар ва янгиликларни солиқ тўловчиларга етказиш мақсадида семинарлар ташкил қиляптилар. Чунончи, жорий йилнинг ўтган даври мобайнида 2200 нафар солиқ тўловчига ҳуқуқий маслаҳатлар берилди, 45 ҳолатда 1200 дан зиёд тадбиркорлик субъекти билан давра суҳбатлари уюштирилди. Шу асно соҳага оид 100 тадан ортиқ ўқув-услубий қўлланма, 198 та рисола, савол-жавоб ва шарҳлар тўплами, 4 мингта турли мавзудаги буклетлар тарқатилди.\nЯна бир гап. Солиқ тўловчилар мушкулини осонлаштириш ниятида бошқарма ва ҳудудий инспекцияларда ишонч телефонлари ташкил этилган. Тадбиркорлар ўзларини қизиқтирган саволларга улар орқали жавоб олишлари, муаммоларига ечим топишлари мумкин.\nМухтасар қилиб айтганда, Фарғонада кичик бизнес ва хусусий тадбиркорликни жадал ривожлантириш учун қандай шарт-шароит ва имкониятлар зарур бўлса, барчаси яратиляпти. Вилоят давлат солиқ бошқармаси ходимлари бу борада тадбиркорларнинг ҳақиқий мададкорларига айланиб бормоқдалар.\nФарғона вилояти давлат солиқ


06 май 2021, Тошкент вақти: 16:47\n"Дамас"лар Ўзбекистоннинг аксар шаҳарлари транспорт тизимининг ажралмас қисми бўлган.\nЎзбекистонда коронавирус тарқалиши олдини олиш мақсадида 27 мартдан вилоятлараро автобус ва машина қатнови тақиқланdi.\nБу чеклов ортидан автобус ва Дамасларда йўловчи ташиш билан рўзғор тебратиб келган ҳайдовчиларнинг Озодликка айтишича¸ кўп ҳайдовчилар ижарага олган автоуловларини эгаларига топширишни бошлаган.\nЎзбекистонда ишсизлик ва маошларнинг камлиги боис машинаси борлар ўз уловида, йўқлар эса бошқалар машинасини ижарага олиб одам ташиш орқали тирикчилик қилади.\nОзодлик билан суҳбатда бўлган киракашлар ҳалокатли вирус тарқалиши олдини олиш бўйича ҳукумат чораларини қўллаб-қувватлашларини айтади.\nАйни пайтда оиласини боқиш учун ягона тирикчилик манбаидан айрилган ҳайдовчилар оғир қийинчиликларга юз тутаётганликларини яширишмайди.\nАндижонлик 35 ёшли Тоҳирнинг айтишича, у етти йилдан буён Андижон-Тошкент орасида йўловчи ташиб келган ва киракашлик унинг оиласи учун ягона тирикчилик манбаи бўлган.\nТоҳир ҳукуматнинг масофаланиш бўйича чораларини қўллаб-қувватласа-да, оғир кунларга тайёр бўлмаганини айтади.\n- Кунига 80 минг сўмга ижарага "Дамас" олиб одам ташиб оила боқиб келдим. Ижара, газ пули, "Дарётранс" лицензиясига кетадиган харажатни ҳисобламаганда кунига 100-150 минг сўм рўзғорга келиб турувди. Мана бугундан қатнов тўхтади. "Дамас"ни топширдик, чунки беҳуда аренда пули тўлаб ўтирмайсизку. Буёғига нима бўлади, ҳайронмиз. Карантин қанчага чўзилишини билмаймиз. Агар узоққа чўзилса¸ аҳволимиз чатоқ бўлади. Чунки асосий тирикчилигимиз "Дамас" ҳисобига бўлган.\nСуҳбатдош ўзи таниган-билган киракашлар ҳам ижарага олган уловларни топшираётганини айтади.\n- Шаҳарда Исматилла ака дегани бор. Саксондан ортиқ машинаси бор, арендага беради. Унақа Исматилла акалардан қанчаси бор. Уларнинг бизнеси ҳам куйди. Ҳамма топширяпти. Ижарага берувчилар машиналарга қўяр жой йўқлигидан, ижара пулини тўламасаларинг ҳам машинани уйларингга қамаб туринглар, деяпти. Кўчада "Дамас" кўрмайсиз, 6 миллион сўм штрафи бор, - дейди андижонлик киракаш.\nЎзбекистонда шаҳарлараро ва ички йўналишларда киракашлик билан шуғулланувчилар сони ҳақида статистик рақамлар йўқ.\nЖиззах-Тошкент йўналиши бўйича қатновчи киракашнинг айтишича, Тошкентнинг "Олмазор" (собиқ "Собир Раҳимов") метро бекати ёнидаги автотураргоҳдан жанубий вилоятларга кунига 500 дан ортиқ "Дамас" ёки бошқа турдаги микроавтобусларда йўловчи ташилган.\n- Ҳозир Собир Раҳимовдаги автостоянка ёпиқ, кунига ўша ердан 500 та машина турарди. Жиззахга, Самарқандга қатнарди. Ҳаммаси ишсиз ҳозир, - дейди тошкентлик ҳайдовчи.\nHyundai микроавтобусини ижарага олиб Урганч-Тошкент орасида йўловчи ташиб келган Аминбой ҳам карантин чекловлари боис ишсиз қолганини айтади.\n- Битта рейсда ярим миллион сўм ёнимизга қолиб турувди. Машинани топширдик. Юк машиналарга руxсат бор экан, юк қатнайлик десак, лицензиямиз йўқ. Ҳозирча, озгина орттирган пулимизни еб ётибмиз. Ҳамманинг бошига келган тўй, деб сабр қилиб ўтирибмиз. Агар давлат ёрдам бериб турса, яхши бўларди, - дейди Аминбой.\nЎзбекистонда коронавирус касаллиги тарқалишининг олдини олиш мақсадида 27 март соат 10:00 дан бошлаб вилоятлараро ҳаракатланиш барча транспорт воситалари (енгил автотранспорт, автобус, авиа ва темир йўл) учун тўхтатилганлиги маълум қилинди.\nИчки ишлар вазирлигига кўра, юк ташувчи транспорт воситалари бундан мустасно.


Россияда коронавирусни аниқлаш бўйича 2 та янги тест тизими яратилди - Zamin.uz\nРоссияда коронавирусни аниқлашга имкон берадиган иккита янги тест тизими яратилди. Бу ҳақда Meduza хабар берди.\nМаълум қилинишича, «Росздравнадзор» 27 март, жума куни, COVID-19’ни аниқлашга имкон берадиган тестларни ишлаб чиқара оладиган иккита янги компанияни рўйхатга олган. Улар «Лиотех» ва «Вектор-бест» компаниялари ҳисобланади.\nШу тариқа, айни пайтга келиб Россияда олтита ташкилотнинг тестлари рўйхатдан ўтди. Уларнинг учтаси давлат корхоналари бўлса, қолган учтаси хусусий компаниялар ҳисобланади. Биринчи хусусий компания «Смартлайфкеа» ўз тест тизимини 20 март куни рўйхатдан ўтказган.\nҚайд этилишича, яна 10 та компаниянинг тест тизимлари рўйхатдан ўтишга тайёрланмоқда.\n«Роспотребнадзор»нинг маълум қилишича, Россияда 30 мартга қадар коронавирусни аниқлаш бўйича 344 мингта тест ўтказилган, уларнинг 80 мингтаси 29 март куни амалга оширилган.\nЭслатиб ўтамиз, Ўзбекистонда ҳам коронавирусни аниқлаш бўйича тест тизими ишлаб чиқилган. Шунингдек, Соғлиқни сақлаш ва Молия вазирликларига 300 мингта экспресс-тест ва 500 та сунъий нафас олдириш аппарати харид қилиш, хавф юқори бўлган аҳоли пунктларида кўчма лабораториялар ташкил этиш вазифаси қўйилган. “Замин” янгиликларини “Youtube”да кузатиб боринг\n“Кўкдумалоқ-Газ” қўшма корхонасидан салкам 17 млрд сўм қарздорлик ундирилди\nСирдарёлик ота карантин даврида фарзанди учун 17 млн. алимент пулини тўлаб берди\nЎзбекистонда коронавирусдан зарарланиш ҳолатлари сони 3355тага етди\nОлмахонлар ёнғоқни қўлга киритиш учун қийинчиликларни босиб ўтди (видео)\nЎзбекистонда майнинг сўнгги ҳафтасида об-ҳаво рекорд даражада исийди\nТрамп ижтимоий тармоқларни ёпиб юбориш билан таҳдид қилди


Даранинг энг юқори қисми денгиз сатҳидан 3100 метр баландликдаги тоғдан бошланиб, асосан, қор ва ёмғир сувлари билан тўйинади. Яъни Дуғоба, Қўрғонча, Яккатол тоғларида ёққан ёмғир ҳамда булоқ сувлари жилғаларни ташкил этиб, “Хўжаипок”ка қуйилади. Бундан ташқари, Сурғоб, Шотут, Гумматак, Деҳиболосой, Обизат сингари кичик сойлар ҳам унга қўшилиб, дарани яна кенгайтиради.\n“Хўжаипок” дарасининг икки томони арча, бодом, ирғай, олма, олча, писта сингари дарахтлар билан қопланган. Бу ерда қўзиқулоқ, шувоқ, андиз, ковул, отқулоқ, қирқбўғим, тоғялпиз, тоғпиёз каби доривор ўт-ўланлар ўсади. Наботот олами ранг-баранг, ҳавоси мусаффо, ўзани эса серсув бўлишида Бештахта, Ҳовуз, Тангибодом, Зардиқум сингари кичик сой ва жилғалар муҳим аҳамиятга эга.\n“Хўжаипок” дараси шу номдаги қишлоқ ҳудудида тугаб, Хўжаипок дарёси бошланади. Унинг узунлиги 91 километрдан иборат бўлиб, Олтинсой тумани орқали оқиб ўтиб, Тентаксой дарёсига, сўнгра Шўрчи туманининг шимолий томонидан Сурхон дарёсига қўшилади.\nТабиат ошуфталари дастлаб даранинг қуйи қисмидаги мўъжизани кўришга ошиқишади. Гап шундаки, бу ерда улкан тоғ қояси бўлиб, унинг тагидаги ғордан катта тезликда сув отилиб чиқади. Оқим бўйлаб чамаси 30 метр юрсангиз, табиатнинг яна бир ноёб туҳфаси — ер остидан фавворадек қайнаб чиқаётган булоққа дуч келасиз.\nМутахассисларнинг айтишича, чашма сувларининг ўзани анча чуқурликка тақалади. Бу жойлар турли шифобахш маъданларга бой. Айниқса, жигар, буйрак ва тери касалликларини даволашда қўл келади.\nМустақиллик йилларида ҳудуд табиатини муҳофаза қилиш, унинг неъматларидан оқилона фойдаланишга алоҳида эътибор қаратила бошланди. Натижада 1995 йилда ғор атрофида “Хўжаипок ота” оромгоҳи ташкил этилди. Бу ерда одамларнинг соғлиғини тиклаши, мароқли ҳордиқ чиқариши учун барча шарт-шароит муҳайё қилинган.\nҲавоси мусаффо, суви малҳам юртимизнинг такрорланмас мўъжизаси бўлган шундай бетакрор масканда яшаш ҳам бир бахт, аслида.\nМазкур рукндаги бошқа мақолалар: « Саҳро «гўзал»и\tМаликчўл тувалоғи »


ЎзА - 30 июль – Бутунжаҳон одам савдосига қарши курашиш куни\n30.07.2018 10:30 Чоп этиш версияси\nЎзбекистонда одам савдоси билан боғлиқ жиноятлар оқибатларига қараб ўн икки йилгача озодликдан маҳрум қилиш жазоси билан жазоланишига олиб келиши мумкин.\n2013 йилда эса 30 июль БМТ томонидан Бутунжаҳон одам савдосига қарши курашиш куни деб эълон қилинди.\nҚонунга мувофиқ, одам савдосига қарши курашиш – одам савдосининг олдини олиш, уни аниқлаш, унга чек қўйиш, унинг оқибатларини минималлаштириш, одам савдосидан жабрланганларга ёрдам кўрсатиш бўйича фаолиятни ўз ичига олади.\nҚуйидагилар одам савдосига қарши курашиш фаолиятини амалга оширувчи давлат органлари ҳисобланади:\n• Ички ишлар вазирлиги;\n• Давлат хавфсизлик хизмати;\n• Ташқи ишлар вазирлиги, Ўзбекистоннинг дипломатик ваколатхоналари ва консуллик муассасалари;\n• Соғлиқни сақлаш вазирлиги.\nОдам савдосидан жабрланганларга ёрдам кўрсатиш ва уларни ҳимоя қилиш мақсадида Вазирлар Маҳкамаси томонидан одам савдосидан жабрланганларга ёрдам кўрсатувчи ва уларни ҳимоя қилувчи ихтисослаштирилган муассасалар ташкил этилади.\n• одам савдосидан жабрланганларга қулай яшаш ва шахсий гигиена шароитларини таъминлаш;\n• одам савдосидан жабрланганларни озиқ-овқат, дори воситалари ва тиббий буюмлар билан таъминлаш;\n• одам савдосидан жабрланганларга шошилинч тиббий, психологик, ижтимоий, юридик ва бошқа хил ёрдам бериш;\n• одам савдосидан жабрланганларнинг хавфсизлигини муҳофаза қилиш;\n• одам савдосидан жабрланганларнинг қариндошлари билан алоқа ўрнатилишига кўмаклашиш;\n• одам савдосидан жабрланганларнинг ҳуқуқлари ва қонуний манфаатлари ҳақида ахборот бериш;\n• одам савдосидан жабрланганларни ижтимоий реабилитация қилишга кўмаклашиш.\nЖиноят кодексига асосан, одам савдоси, яъни одамни олиш-сотиш ёхуд одамни ундан фойдаланиш мақсадида ёллаш, ташиш, топшириш, яшириш ёки қабул қилиш жинояти жиноятнинг кўлами, жабрланувчилар шахси, оқибатларига қараб ўн икки йилгача озодликдан маҳрум қилиш жазоси билан жазоланишига олиб келиши мумкин.\nМанба: Адлия вазирлигининг “Ҳуқуқий ахборот” канали.


Рўзанинг мукофоти — KUKALDOSH.UZ\n05.05.2019 / - Мақолалар, Тавсия\nҲадиси қудусийнинг мазмун ва моҳиятини тушиниб, англаб етишиш учун ҳадиснинг матни изоҳ ва шарҳларга эҳтиёж сезади.\n1. Бандаларнинг амаллари ҳаммаси ёлғиз Аллоҳ таоло учун бўлишлиги таъкидланган бўлсада, амалларнинг ичида “…фақат рўза Мен учундир…” —деб хосланишининг сабаби, рўза ибодатига риё (хўжакўрсинлик) аралашмайди. Рўза ўзини тийишдан иборат ботиний амал бўлгани учун риё аралаштиришни имкони ҳам бўлмайди. Рўзадан бошқа ибодатлар зоҳирий амал бўлгани учун риё аралашиш хавф-хатари доим бўлади. Ибодатларга риё аралашса, фақат Аллоҳ таоло учун эканлиги қолмайди.\nعَنِ ابْنِ شِهَابٍ، أَنَّ رَسُولَ اللهِ صَلَّى اللَّهُ عَلَيْهِ وَسَلَّمَ قَالَ: «لَيْسَ فِي الصِّيَامِ رِيَاءٌ» رواه البيهقي\nРўза банда билан Роббиси орасидаги сиррий амал бўлиб, ўзига хос ибодатдир. Рўзадан бошқа ҳамма амалларда бирон бир амални бажараётган шахс, ўзгаларнинг ҳаваси, мақтови, эътиборини жалб қилишни истаб қолади. Шунинг учун Аллоҳ таоло амалларнинг ичида “…фақат рўза Мен учундир…” —деб хосламоқда.\n2. Бандаларнинг ҳамма амалларига мукофотни ёлғиз Аллоҳ таолонинг ўзи бериши ва ундан бошқа мукофот берувчи йўқ эканлиги аниқ бўлсада, “…унинг мукофотини Мен – Ўзим берурман…” –деб хосланишининг сабаби рўзанинг мукофотини ёлғиз Аллоҳ таолонинг ўзи билади. Рўзанинг мукофоти, ажри ва савоби ҳеч кимга ошкор қилинмаган, рўзадан бошқа амалларнинг мукофоти миқдори баъзи инсонларга ошкор қилинган ва ҳадисларда зикр қилинган.\nعَنْ أَبِي هُرَيْرَةَ عَنْ رَسُولِ اللَّهِ صَلَّى اللَّهُ عَلَيْهِ وَسَلَّمَ قَالَ«مَا مِنْ حَسَنَةٍ عَمِلَهَا ابْنُ آدَمَ إِلَّا كُتِبَ لَهُ عَشْرُ حَسَنَاتٍ إِلَى سَبْعِ مِائَةِ ضِعْفٍ قَالَ اللَّهُ عَزَّ وَجَلَّ إِلَّا الصِّيَامَ فَإِنَّهُ لِي وَأَنَا أَجْزِي بِهِ يَدَعُ شَهْوَتَهُ وَطَعَامَهُ مِنْ أَجْلِي «\n3. Ҳадиси қудусийда “…фақат рўза Мен учундир…” — деб хосланиши: “Рўза мен учун ибодатларнинг энг яхшиси. Менинг ҳузуримда у бошқа ибодатлардан устун ва муқаддам ибодат” – деган маънони ҳам ифодалайди.\nИбн Абду Бирр раҳматуллоҳи алайҳ ҳадиси қудусийда “…фақат рўза Мен учундир…” дейилиши рўза ибодатининг фазилатига кифоя қилади –дейдилар. Гўёки, бу ибодатнинг фазилати борасида ортиқча таърифга зарурат йўқ.\n4. “…фақат рўза Мен учундир…” – деб Аллоҳ таоло рўзани ўзига нисбат беришида уни улуғлаш, қадрини юксалтириш бор. Бу эса ҳамма мулк Аллоҳники бўлсада, каъбани “Байтуллоҳ” деб Аллоҳ таолога нисбат беришга ўхшашдир.\n5. Аллоҳ таолонинг инсон табиатидан фарқли ўлароқ сув, таом ва бошқа нарсалардан беҳожат экани унинг ўзига хос сифатидир. Рўза тутган инсон Аллоҳ таолонинг сифатига мувофиқ, ўзини емоқ, ичмоқ ва бошқа нарсалардан беҳожат билиб Аллоҳ таолога ибодат қилади. Шунинг учун Аллоҳ таоло: “…фақат рўза Мен учундир…” дейди.\nИмом Қуртубий раҳматуллоҳи алайҳ: “…фақат рўза Мен учундир…” ҳадисининг маъноси: “Бандаларнинг амаллари ўзларининг ҳолларига муносибдир. Фақат рўза, Ҳақ таолонинг сифатларидан бир сифатга муносибдир. Аллоҳ таоло “…фақат рўза Мен учундир…” дейиш билан гўёки, “Рўзадор менинг сифатларимдан бирга эга бўлиб, менга яқинлашмоқда” -демоқчи.\n6. Нафс истаклари емоқ, ичмоқ ва роҳатланмоқ каби хусусиятлардан беҳожат бўлиши нафақат Аллоҳ таолонинг сифатларидан бири балки, у фаришталарнинг ҳам сифатларидан ҳисобланади. Шу маънода инсон рўзани гўёки фаришталар сифати билан адо этади.\n7. Рўза холис Аллоҳ таоло учундир, унда инсон нафси учун улуш, насиба йўқ. Рўзадан бошқа ибодатларда эса нафсга улуш, насиба бўлади.\n8. “…фақат рўза Мен учундир…” – деб хосланишининг яна бир маъноси рўза ибодати Аллоҳ таолодан ўзга илоҳлар учун бажарилмади. Намоз, садақа, тавоф ва бошқа ибодатлар турли бут санамлар учун қилинди. Рўза эса фақат Аллоҳ таоло учун бажарилди.\n9. “…фақат рўза Мен учундир…” – деб хосланишининг яна бир маъноси тўғрисида Ибн Уяйна раҳматуллоҳи алайҳ: “Қиёмат кунида бандалар орасидаги ҳақ-ҳуқуқлар ўзаро ҳукм қилинади. Рўзадан бошқа ибодатлар бандаларнинг ўзаро турли зулмлари сабаб бир-бирлардан олиб берилади. Фақат рўзанинг ажру савоби сақланиб қолинади. Охир оқибат рўзанинг мукофати жаннат бўлади” -дейди.\nعَنْ أَبِي هُرَيْرَةَ يَقُولُ: سَمِعْتُ أَبَا الْقَاسِمِ صلى الله عليه وسلم يَقُولُ: «قَالَ اللَّهُ عَزَّ وَجَلَّ: كُلُّ الْعَمَلِ كَفَّارَةٌ، إِلاَّ الصَّوْمَ، وَالصَّوْمُ لِى وَأَنَا أَجْزِى بِهِ. رواه احمد\nРўзадан бошқа солиҳ амаллар қиёмат кунида инсоннинг дунёда қилган хато ва камчиликларни каффорот бўлиши учун хизмат қилиш эҳтимоли бўлади. Фақат рўза ибодати сақланиб қолинади. Рўзанинг ажру савоби хато ва камчиликларни каффороти учун беҳуда кетмайди.\n10. Рўза ботиний амал бўлгани учун ошкор бўлмайди, фаришталар уни қайд қилмайди. Агар ошкор бўлганда фаришталар бошқа амалларни ёзганидек рўзани ҳам ёзар эди. Шунинг учун Аллоҳ таоло “фақат рўза Мен учундир” —дейди.


Қиёматнинг катта аломатлари: Масиҳ Дажжол – Islom Nuri\nҚиёматнинг катта аломатлари: Масиҳ Дажжол\nАллоҳ йўлидаги дўстларим! Бугунги учрашувимиз «Охират ҳовлиси силсиласи»дан тўртинчи суҳбат бўлиб, аввалги суҳбатимизда қиёматнинг кичик аломатлари ҳақида сўз юритган эдик. Бугун қиёмат қоим бўлишидан бевосита олдин юз берадиган катта аломатлар ҳақида сўзлашамиз.\nИмом Муслим «Фитналар ва қиёмат аломатлари китоби»да Ҳузайфа ибн Усайд ал-Ғифорий розияллоҳу анҳудан ривоят қилади:\n«Гаплашиб ўтирган эдик, Пайғамбар соллаллоҳу алайҳи ва саллам чиқиб келдилар ва: «Нима тўғрисида гаплашаяпсизлар?», дедилар. Биз: «Қиёмат ҳақида гаплашаяпмиз», дедик. «Қиёмат то ундан олдин ўнта аломатни кўрмагунларингча қоим бўлмайди», дедилар ва тутунни, Дажжолни, добба (ер жонивори)ни, қуёшнинг ботиш тарафидан чиқишини, Ийсо ибн Марямнинг тушишини, Яъжуж ва Маъжужни ва учта ер ютишни – биттаси машриқда, иккинчиси мағрибда, учинчиси араб жазирасидаги ер ютишини зикр қилдилар, охиргиси Ямандан чиқадиган ва одамларни маҳшар сари ҳайдайдиган ўт эди» (Муслим: №2901, Абу Довуд: №4311, Термизий: №2184).\nРасулуллоҳ соллаллоҳу алайҳи ва саллам бошқа саҳиҳ ривоятларда ушбу аломатларни мазкур тартибдан бошқачароқ кўринишда ҳам зикр қилганлар. Хабарлардан рожиҳроқ бўлгани – Ҳофиз Ибн Ҳажар «Фатҳул Борий»да зикр қилганидек – Дажжолнинг чиқиши ер юзининг кўп қисмида умумий аҳволнинг ўзгаришига боғлиқ содир бўладиган биринчи катта аломат бўлиб, бу Ийсо ибн Марямнинг вафоти билан ниҳоясига етади. Қуёшнинг ботиш тарафидан чиқиши ҳолатларнинг ўзгаришига боғлиқ юз берадиган биринчи катта аломат бўлиб, у қиёмат қоим бўлиши билан ниҳосига етади. Добба (ер жонивори) чиқиши ҳам қуёш ботиш томондан чиқадиган кунда бўлса керак, валлоҳу аълам. (Фатҳул Борий: 11/353).\nБироқ, нима бўлганда ҳам, катта аломатлар бирин-кетин содир бўлади, улар маржон доналарига ўхшаган бўлиб, бири узилса қолганлари ҳам унинг ортидан сочилиб кетгани кабидир.\nАҳмад «Сунан»да келтирган ва Ҳоким «Мустадрак»да ривоят қилиб, Муслимнинг шартига кўра саҳиҳ деган, Заҳабий ва Албоний бунга иқрор бўлган, Анас розияллоҳу анҳудан ривоят қилинган ҳадисда Пайғамбар соллаллоҳу алайҳи ва саллам: «Аморотлар – яъни катта аломатлар – ипга тизилган маржон доналаридир, ип узилса, уларнинг бири иккинчисига эргашиб кетади», деганлар (Аҳмад: №7040).\nРухсатларингиз билан қиёматнинг катта аломатлари ҳақидаги сўзимизни ер юзидаги ҳолатларнинг ўзгаришига боғлиқ содир бўладиган биринчи катта аломат – яъни, Масиҳ Дажжолнинг чиқиши ҳақидаги сўз билан бошласам.\nОдатимизга кўра, суҳбатимиз мавзусини қуйидаги бир неча моддаларга бўлиб оламиз:\nБиринчи: Дажжол ер юзидаги энг катта фитнадир.\nИккинчи: Дажжол ва унинг фитнасининг аниқ-тиниқ васфи.\nУчинчи: Нажот сари йўл.\nДиққат билан қулоқ солишларингизни умид қиламан. Зеро, мавзу ўзига хос аҳамиятга эга бўлган мавзулардан биридир.\nБиринчи: Дажжол ер юзидаги энг катта фитнадир\nАзиз дўстим! Бу фитна ҳақида яхши фикр юритинг ва унинг хатаридан воқиф бўлинг. Дажжол Аллоҳ таоло Одамни яратган кунидан то қиёматгача ер юзидаги энг улкан фитнадир.\nНима учун Дажжолни Масиҳ Дажжол дейилган?!\nДажжолнинг масиҳ деб номланишига сабаб, унинг кўзи мамсуҳ – (яъни, бир кўзи ўрни теп-текис) бўлгани учундир. Расулуллоҳ соллаллоҳу алайҳи ва саллам:(الدجال ممسوح العين) «Дажжол – бир кўзи(нинг ўрни) текисдир», деганлар (Муслим: №2933, Абу Довуд: №4316, Термизий: №2246).\nДажжол (ёлғончи) деб аталишига сабаб – у ёлғон ва ботил билан ҳақни ўраб-чирмайди. Дажжол фитнаси жуда улкан фитнадир!\n«Саҳиҳ Муслим»да Имрон ибн Ҳусойн розияллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам: «Одам яратилишидан то қиёматгача Дажжолдан кўра (фитнаси ва шон-шавкати) каттароқ махлуқ йўқдир», деганлар (Муслим: №2946).\nДажжолнинг иши ғайбий ишдир. Ғайбга тааллуқли ишлар ҳақида ўз билганимизча гапиришимиз жоиз бўлмайди. Шунинг учун бу борада ўз хоҳиш-ҳаволаридан сўзламайдиган Содиқ ва Масдуқ зотнинг сўзларидан кўчирмалар келтирамиз. Шуни ҳам таъкидлаб ўтмоқчиманки, бошқа ўринларда бўлгани каби бу мавзуда ҳам фақат саҳиҳ ҳадисларни келтириш билан чекланамиз.\nИбн Можа «Сунан»ида, Ибн Хузайма «Саҳиҳ»ида, Ҳоким «Мустадрак»ида Абу Умома розияллоҳу анҳудан ривоят қилган, Албоний саҳиҳ санаган ҳадисда Пайғамбар соллаллоҳу алайҳи ва саллам айтганлар: «Ер юзида Аллоҳ таоло Одам зурриётини яратганидан тортиб Масиҳ Дажжол фитнасидан каттароқ фитна бўлмади. Аллоҳ бирон пайғамбарни юборган бўлса, у албатта ўз қавмини Дажжолдан огоҳлантирган. Мен охирги пайғамбар, сизлар эса охирги умматсизлар. У албатта сизларнинг ичингизда чиқади. Агар Дажжол чиққанида ораларингизда бўлсам, мен ҳар бир мусулмоннинг ҳимоячиси бўламан. Агар Дажжол мендан кейин чиқса, ҳар бир киши ўзини ўзи ҳимоя қилади. Аллоҳ (мендан кейин) ҳар бир мусулмон учун менинг халифамдир».\nУммати исломия учун нақадар катта эҳтиром!\nДажжол фитнаси ғоят улкан фитнадир.\nПайғамбар соллаллоҳу алайҳи ва саллам муваҳҳидлар Дажжол фитнасига алданиб қолмасликлари учун Дажжолни жуда ҳам аниқ-равшан қилиб сифатлаб берганлар ва унинг фитнасини аниқ-тиниқ қилиб баён қилиб берганлар. Суҳбатимизнинг иккинчи қисми шу ҳақда бўлади.\nИккинчи: Дажжол ва унинг фитнасининг аниқ-тиниқ васфи\nПайғамбар соллаллоҳу алайҳи ва саллам Дажжолнинг белгиларини аниқ айтиб ўтганлар.\nБухорий, Муслим, Абу Довуд ва Термизий Ибн Умар розияллоҳу анҳумодан ривоят қилган ҳадисда айтилади: Расулуллоҳ соллаллоҳу алайҳи ва саллам одамлар ичида туриб хутба қилдилар, Аллоҳга Ўзи лойиқ бўлганидек ҳамду сано айтгач, Дажжолни зикр қилдилар: «Мен сизларни ундан огоҳлантираман. Ҳар бир пайғамбар албатта ўз қавмини Дажжолдан огоҳлантирган, Нуҳ ҳам ўз қавмини огоҳлантирган. Лекин, мен сизларга Дажжол ҳақида ҳеч бир пайғамбар ўз қавмига айтмаган сўзни айтаман. Билингки, у ғилайдир, Аллоҳ эса ғилай эмасдир» (Бухорий: №7127, Муслим: №169, Абу Довуд: №4757, Термизий: №2236).\nБир ривоятда унинг ўнг кўзи ғилайлиги, бошқа бир саҳиҳ ривоятда эса чап кўзи ғилайлиги келган.\nДажжол ғилайдир. Парвардигоримиз эса ғилай эмас, жалла жалолуҳ, Унинг ўхшаши йўқ, тенги йўқ, мисли йўқ, рақиби йўқ, жуфти йўқ, боласи йўқ, «Бирон нарса У зотга ўхшаш эмасдир. У эшитувчи ва кўриб турувчидир» (Шўро: 11).\nСўнг Пайғамбар соллаллоҳу алайҳи ва саллам айтдилар: «Дажжол кўзи текисдир, унинг икки кўзи ўртасига «кофир» деб ёзилган, ҳар бир мусулмон уни ўқий олади» (Саҳиҳ, Муслим: №2933, Абу Довуд: №3416, Термизий: №2246).\nБир ривоятда: «Дажжол – унинг икки кўзи ўртасига “кофир” деб ёзилган, уни ҳар бир саводли ва саводсиз мўмин ўқий олади» (Муслим: №2933, Абу Довуд: №3416).\nРасулуллоҳ соллаллоҳу алайҳи ва салламнинг сўзларини зоҳиридан бошқага буриш керак эмас, Дажжолнинг пешонасига битилган ёзув ҳақиқий ёзувдир. «Саҳиҳ Муслим»да келган ҳадисда Расулуллоҳ соллаллоҳу алайҳи ва саллам айтганлар: «Дажжол – кўзи текисдир, икки кўзи ўртасига “кофир” (ك ف ر) деб ёзилган» (Муслим: №2933).\nИмом Муслим «Фитналар ва қиёмат аломатлари китоби»да Ҳузайфа ибн Ямон розияллоҳу анҳудан ривоят қилган ҳадисда Расулуллоҳ соллаллоҳу алайҳи ва саллам айтадилар:\n«Мен Дажжолда бор нарсани ундан кўра яхши биламан. У билан иккита оқиб турган анҳор бор. Улардан бири кўрар кўзга оппоқ сув, бошқаси эса кўрар кўзга ёниб турган оловдир. Агар биров унга етишса, кўзига олов бўлиб кўринган анҳорга борсин ва унга шўнғисин. Сўнгра бошини эгиб, ундан ичсин. Чунки, у муздек сувдир».\nПайғамбар соллаллоҳу алайҳи ва саллам бизни Дажжолнинг оловидан қўрқмасликка йўлламоқдалар. Чунки, Дажжол ўз ёлғони ва ботили билан ҳақни ўрайди. Агар унинг алангали оловини кўрсангиз, билингки, у муздек ширин сувдир.\n«Саҳиҳ Муслим»да Ҳузайфа розияллоҳу анҳудан ривоят қилинган бошқа бир ривоятда Пайғамбар соллаллоҳу алайҳи ва саллам: «Дажжол чиққанида у билан бирга сув ва олов бўлади. Одамларга сув бўлиб кўринган нарса куйдирувчи оловдир. Одамларга олов бўлиб кўринган нарса муздек, ширин сувдир», деганлар (Муслим: №2934).\nНаввос ибн Самъон розияллоҳу анҳудан ривоят қилинган ҳадисда айтилишича, саҳобалар Расулуллоҳ соллаллоҳу алайҳи ва салламдан Дажжолнинг ер юзида бўлиши муддати ҳақида сўрадилар. Пайғамбар соллаллоҳу алайҳи ва саллам: «Қирқ кун. Бир куни бир йилдек, бир куни бир ойдек, бир куни бир ҳафтадек, қолган кунлари бошқа кунларингизга ўхшаш», дедилар. Шунда биз: «Ё Расулуллоҳ, бир йилга тенг бўлган кунда биз учун бир кеча-кундузлик намоз кифоя қиладими?», деб сўрадик. «Йўқ, ўлчовини чамаланглар», дедилар (Муслим: №2937, Абу Довуд: №4321, Термизий: №2241).\nЯъни, бомдодни ўқигач, аввал бомдод билан пешин орасида қанча вақт ўтган бўлса, шунча соатни ҳисоблаб, пешинни ўқийсизлар. Кейин пешин билан аср оралиғида бўладиган вақтни ҳисоблаб, асрни ўқийсизлар ва ҳоказо.\nЮқоридаги ҳадис давомида саҳобалар Расулуллоҳ соллаллоҳу алайҳи ва салламдан Дажжолнинг ерда ҳаракатланиши тезлиги ҳақида сўрадилар. У зот дедилар: «Ер юзида қирқ кун туради, шу вақт ичида бутун ер юзини босиб ўтади. Унинг тезлиги ортидан шамол эсган ёмғирли булутга ўхшайди».\nКейин Расулуллоҳ соллаллоҳу алайҳи ва саллам айтдилар: «Дажжол бир қавмга бориб, уларни даъват қилади. Улар унга иймон келтирадилар ва чақириғига ижобат қиладилар. У осмонга буюради, осмон ёмғир ёғдиради, ерга амр қилади, ер (ўт-ўланларини) ундиради. Чорва моллари кечқурун уларнинг олдига ўркачи энг узун, елинлари энг тўлган ва қоринлари энг шишган ҳолда келади».\nКейин Дажжол бошқа бир қавмга бориб, уларни даъват қилади. Улар: «Йўқ», деб, уни ёлғончи санайдилар.\nРасулуллоҳ соллаллоҳу алайҳи ва саллам айтадилар: «У харобазордан ўтаркан, унга: «Хазиналарингни чиқар!», деб буюради, шунда унинг хазиналари тўзиган асаларилардек унга эргашади»..\nНақадар оғир фитна!! Кейин фитнаси яна-да зиёдалашади!\n«Кейин у кучга тўлган ёш бир йигитни чақириб, унга қилич солиб, иккига бўлиб ташлайди. Дажжол одамлар кўзи олдида ўша икки бўлак ўртасидан юриб ўтади. Кейин йигитга: «Тур ўрнингдан!» деб буюради ва йигит ҳеч нарса бўлмагандек тирилиб, ўрнидан туради».\nНақадар оғир ва қаттиқ фитна!!\n«Саҳиҳ Муслим»да Абу Саид ал-Худрий розияллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам айтадилар:\n«Шундан сўнг бир йигит унга қараб йўлга чиқади. Йўлда у қуролли кишиларга – Дажжолнинг қуролланган кишиларига (яъни, унинг қурол кўтарган яҳудий тобеъларига) дуч келади. Улар: «Қаерга бормоқчисан?», деб сўрайдилар.\nУ: «Ўша чиққан кимса – яъни, Дажжол – олдига бормоқчиман»,\n«Нима, сен раббимизга ишонмайсанми?!», дейдилар.\n«Раббимизда махфийлик йўқ» – яъни, мен уни кўрсам, кимлигини билиб\nоламан – дейди у.\nШунда: «Ўлдиринглар уни!», дейишади.\nБаъзилари: «Ахир раббимиз (яъни Дажжол) усиз бирон кишини\nўлдиришдан бизни қайтарган эмасмиди?!», дейишади.\nШундан сўнг ҳалиги мўмин кишини улар Дажжол ҳузурига олиб\nМўмин Дажжолни кўргач: «Эй одамлар! Расулуллоҳ соллаллоҳу\nалайҳи ва саллам бизларга зикр қилган Дажжол худди шу бўлади!», дейди.\nШундан сўнг Дажжолнинг буйруғи билан уни қорни билан\nДажжол: «Уни ушлаб, бошини ёринглар», дейди.\nШундан сўнг мўмин кишининг орқаси ва қорнига роса уришади.\nКейин Дажжол: «Менга иймон келтирмайсанми?», дейди.\nУ: «Сен каззоб масиҳсан», дейди.\nКейин у мўмин кишининг боши ўртасидан арра тортишга буюради.\nУни икки оёғи орасигача арралаб, иккига бўлиб юборилади. Сўнгра Дажжол икки\nбўлак ўртасидан юриб ўтади, кейин унга: «Тур ўрнингдан!», дейди. У расо ҳолида\nКейин Дажжол унга: «Энди менга иймон келтирарсан?», дейди.\n«Сенинг кимлигингни яна ҳам аниқ билиб олдим», дейди йигит.\nКейин одамларга қараб: «Эй одамлар! У мендан кейин биронта ҳам инсонга бундай\nқила олмайди», деб хитоб қилади.\nШунда Дажжол уни ушлаб, сўймоқчи бўлади ва унинг бўйни билан\nўмрови ўртасига пичоқ тортади, лекин, сўйишга қодир бўлмайди.\nШундан сўнг унинг қўл-оёқларидан ушлаб, улоқтиради. Одамлар,\nДажжол уни дўзахга улоқтирди, деб ўйлайдилар. Аслида, у жаннатга ташланган\nРасулуллоҳ соллаллоҳу алайҳи ва саллам айтдилар: «Бу йигит оламлар\nПарвардигори ҳузурида шаҳидларнинг энг улуғидир». (Бухорий: №7132, Муслим:\nДажжол фитнаси ҳақидаги сўзни ажиб бир ҳадис билан якунламоқчиман. Бу ҳадисни\nМуслим, Абу Довуд, Термизий ва бошқалар Фотима бинт Қайс ва Тамим ад-Дорийдан\nФотима бинт Қайс розияллоҳу анҳо айтади:\nРасулуллоҳ соллаллоҳу алайҳи ва саллам муаззинларининг «Жамоат намозига!»\nдеган чорловини эшитиб, масжидга чиқдим ва Расулуллоҳ соллаллоҳу алайҳи ва\nсаллам билан бирга намоз ўқидим. Мен қавмнинг орқа томонида турган аёллар ичида\nэдим. Намоздан кейин Расулуллоҳ соллаллоҳу алайҳи ва саллам минбарга ўтирдилар\nва табассум билан: «Эй одамлар! Ҳеч ким ўрнидан қимирламасин», дедилар.\nСўнгра: «Биласизларми, нима учун сизларни йиғдим?», деб сўрадилар.\nОдамлар: «Аллоҳ ва Расули билувчироқ», дедилар. Расулуллоҳ соллаллоҳу алайҳи ва\nсаллам: «Аллоҳга қасамки, мен сизларни на тарғиб учун, на қўрқитиш учун\nйиғдим. Балки, сизларни йиғишим сабаби, Тамим ад-Дорий насроний киши эди. У\nкелиб менга байъат берди ва Исломни қабул қилди ҳамда Масиҳ Дажжол хақида мен\nсизларга айтиб берган ҳадисга тўла мувофиқ келадиган бир воқеани менга сўзлаб\nберди. Унинг айтишича, Лахм ва Жузом қабиласидан бўлган 30 киши билан кемага\nминишибди. Тўлқин уларни денгизда бир ой (писта пўчоқдек) ўйнатибди.\nНиҳоят, улар денгиздаги бир орол яқинига лангар ташлабдилар. Қайиқларга ўтириб,\nоролга кириб боришибди. Уларнинг олдига қалин ва пахмоқ юнгли бир жонзот\nяқинлашибди. Юнгининг кўплигидан олди томонини орқасидан ажратиб бўлмас экан.\n«Ҳой шўринг қургур, кимсан сен?», деб сўрабдилар.\n«Мен Жассосаман», (жосус маъносида, Дажжолга хабарлар келтириб тургани\nучун шундай номланган) деб жавоб берибди у.\n«Нима у Жассоса?», деб сўрабдилар.\nУ эса: «Эй қавм, хилватхонадаги анави киши олдига юринглар.\nЧунки, у сизларнинг хабарингизга муштоқ», дебди.\nТамим ад-Дорий деди:\nМахлуқ бизга хилватхонадаги кишини айтгач, бу махлуқ шайтон\nэмасмикан, деб чўчидик. Кейин тез-тез юриб, хилватхонага кириб бордик. У ерда\nикки қўли бўйнига боғланган, тиззасидан тўпиғигача темир билан кишанланган жуда\nбаҳайбат бир инсонни кўрдик. Биз ундан: «Ҳой шўринг қурғур, сен кимсан?», деб\nУ: «Менинг хабарим(ни билиш)га қодир бўлдингиз. Менга\nайтингларчи, ўзингиз кимсизлар?», деди.\n«Биз араблармиз. Кемага минган эдик. Денгизда довул бўлган\nвақтга тўғри келиб қолдик. Тўлқин бизни бир ой ўйнатди. Кейин сенинг мана бу\nоролинг яқинига лангар ташладик. Қайиқларга ўтириб, оролга келдик. Шунда\nюнгининг кўплигидан олдини орқасидан ажратиб бўлмайдиган пахмоқ бир жонзот\nолдимизга келди. «Ҳой шўринг қургур, кимсан сен?», деб сўрадик. «Мен\nЖассосаман», деди у. «Нима у Жассоса?», деб сўрадик. У эса: «Эй қавм,\nхилватхонадаги анави киши олдига юринглар. Чунки, у сизларнинг хабарингизга\nмуштоқ», деди. Шундан сўнг биз тез юриб, сенинг олдинга келдик. Махлуқдан шайтон\nэмасмикан, деб чўчидик», дедик.\nҲалиги киши: «Байсон (Шом диёридаги бир қишлоқ) хурмозори ҳақида\nменга хабар беринглар», деди.\nБиз айтдик: «Унинг нимаси ҳақида сўраяпсан?».\nУ: «Унинг хурмолари ҳақида сўраяпман. Мева беряптими?»,\nБиз: «Ҳа», дедик.\n«Яқинда улар мева бермай қўяди. Энди менга Табария кўли ҳақида\nхабар беринглар», деди.\nБиз дедик: «Унинг нимаси ҳақида сўраяпсан?».\n«Унда сув борми?», деди.\n«Ҳа, у жуда серсув», дедик.\n«Кўлнинг суви яқинда қурий бошлайди. Энди менга Айн Зуғар (Зуғарбулоқ\n– Шомдаги шаҳар номи) ҳақида хабар беринглар», деди.\n«Унинг нимаси ҳақида сўраяпсан?», дедик.\n«Булоқда сув борми? Одамлар экинларини булоқ суви билан\nсуғоришадими?», деб сўради.\n«Ҳа, булоқнинг суви кўп, одамлари экинларини булоқ суви билан\n«Уммийлар (яъни, оми, саводсизлар) пайғамбари ҳақида менга хабар\nберингларчи, у нима қилди?», деб сўради у.\n«У Маккадан чиқди ва Ясрибга кўчиб ўтди», дедик.\n«Араблар унга қарши уруш қилдими?», деб сўради.\n«У улар билан қандай муносабатда бўлди?», деб сўради.\nБиз унга у пайғамбарнинг чор атрофдаги араблардан ғолиб\nкелганини ва ҳамма араблар унга итоат қилишганини айтдик.\nУ: «Шундай бўлдими?», деб сўради.\nУ деди: «Ҳа, араблар унга итоат қилишса, ўзларига яхши бўлади.\nЭнди мен сизларга ўзим ҳақимда хабар берай. Мен Масиҳ (Дажжол)ман. Яқин орада\nменга чиқиш учун рухсат берилади. Шунда мен чиқиб, қирқ кунда ер юзининг\nҳаммасини айланиб чиқаман. Макка ва Тойбадан ташқари биронта ҳам шаҳару қишлоқни\nқолдирмай, кириб бораман. Фақат шу икки шаҳар менга ҳаром қилинган. Қачон\nулардан бирига кирмоқчи бўлсам, бир фаришта қўлида яланғоч қиличи билан пешвоз\nчиқиб, мени ундан тўсади. Уларнинг ҳар бир тепалигида уларни қўриқлаб турадиган\nФотима бинт Қайс айтади:\nРасулуллоҳ соллаллоҳу алайҳи ва саллам асолари билан минбарларига нуқиб:\n«Тойба мана шудир.. Тойба мана шудир», дедилар Мадинани назарда\nКейин айтдилар: «Огоҳ бўлинглар, мен сизларга бу ҳақда хабар берган\nОдамлар: «Ҳа», деб жавоб бердилар.\nРасулуллоҳ соллаллоҳу алайҳи ва саллам айтдилар: «Тамимнинг гаплари жуда\nажойиб бўлди. Чунки, улар менинг Дажжол ҳақида, Макка ва Мадина ҳақида сизларга\nайтиб берган гапларимга тўлиқ мос келди. Билиб қўйинглар, Дажжол Шом ёки Яман\nденгизидадир. Йўқ, у машриқ тарафдан (чиқади). Ҳа, у машриқдан,\nШундай деб у зот қўллари билан машриққа ишора қилдилар. Мен Расулуллоҳ\nсоллаллоҳу алайҳи ва салламдан мана шу сўзларни ёдимда сақлаб қолганман, деди\nФотима бинт Қайс. (Муслим: №5235).\nСевикли дўстларим! Бу айтиб ўтилганлар Дажжол фитнаси ҳақидаги кўплаб\nхабарларнинг бир қисми эди, холос. Мен сизларни ушбу фитна хатаридан воқиф қилиш\nучун Аллоҳ муяссар қилганича айрим ҳадисларни олиб келдим.\nЭнди бир ҳақли саволнинг жавоби қолмоқда. Яъни, Дажжол ўлдириладими? Агар\nўлдирилса, уни ким ўлдиради?!\nҲа.. Хурсанд бўлингиз, Дажжол қатл этилади, уни Ийсо ибн Марям алайҳиссалом\nИбн Можа «Сунан»ида ва Ҳоким «Мустадрак»ида Абу Умома розияллоҳу анҳудан\nривоят қилган ва Албоний саҳиҳ санаган ҳадисда Расулуллоҳ соллаллоҳу алайҳи ва\nсаллам айтганлар: «Байтул Мақдисда мусулмонлар имоми уларга бамдод намозин\nўқиб бериб турганида Ийсо ибн Марям тушиб келади. Мусулмонлар имоми уни кўриб,\nтанийди ва пайғамбарлар саййиди Муҳаммад соллаллоҳу алайҳи ва салламнинг\nтобеълари бўлган мўминларга Аллоҳнинг пайғамбари Ийсо намоз ўқиб берсинлар, деб\nорқага чекинади. Шунда Ийсо алайҳиссалом келиб, қўлини мусулмонлар имоми\nелкасига қўяди ва: «Йўқ, сиз олдинга ўтинг ва намоз ўқиб беринг, сиз учун\nнамозга иқомат айтилди», дейди.\nБир лафзда: «Имомингиз сизлардан эй Муҳаммад уммати», дейди ва Аллоҳнинг\nпайғамбари Ийсо мусулмонлар имоми орқасида Аллоҳ Роббул оламийнга намоз ўқийди.\nМусулмонлар имоми намозни тугатгач, Ийсо туради, мусулмонлар унинг ортида\nтурадилар. Ийсо Байтул Мақдис эшигини очиб, Масиҳ Дажжолни қуролланган етмиш\nминг яҳудий билан турганини кўради. Дажжолнинг кўзи Аллоҳнинг пайғамбари Ийсога\nтушиши билан сувга тушган туздек эрийди ва қоча бошлайди. Ийсо унинг ортидан\nқувиб бориб, Фаластиндаги Луд дарвозаси олдида тутиб олади ва уни ўлдиради.\nХалқлар Дажжолнинг ёмонлигидан қутуладилар».\nЭнди яна бир савол қолди. Яъни, Дажжол фитнасидан нажот топиш йўли\nУшбу саволга иккинчи хутбамизда жавоб қидирамиз.\nНажот йўли борми?\nҚалбларингиз хотиржам бўлиши учун ушбу савол жавобини мардлар пешвоси Муҳаммад ибн Абдуллоҳ соллаллоҳу алайҳи ва саллам сўзларидан келтираман.\nИбн Можа «Сунан»ида ва Ҳоким «Мустадрак»ида келтирган, Албоний саҳиҳ санаган ҳадисда Расулуллоҳ соллаллоҳу алайҳи ва саллам айтадилар:\n«Ким «Каҳф» сурасидан ўн оят ёд олса, Дажжол фитнасидан омонда\nБир лафзда: «Ким «Каҳф» сурасининг аввалидан ўн оят ёд олса, Дажжол фитнасидан омонда бўлади».\nБир лафзда: «Ким «Каҳф» сурасининг охиридан ўн оят ёд олса, Дажжол фитнасидан омонда бўлади». (Муслим: №809, Абу Довуд: №4323, Термизий: №2888).\nДажжол фитнаси нақадар кенг кўламда ва нақадар оғир фитна бўлишини юқоридаги сўзлардан билиб ўтдингиз. Хўш, энди мана шундай оғир фитнадан воқиф бўла туриб, «Каҳф» сурасидан фақат ўн оят ёдлаб қўйсак, кифоя қилармикин?! Менимча, сизлар, йўқ, бутун бошли сурани ҳаммасини ёд олиш ҳам бу оғир фитна олдида енгил иш бўлади, десангизлар керак. Айрим кишилар, Макка ё Мадинага бориб оламиз, дейишса ҳам керак.\nМен айтаманки, майли, қўлидан келган одам Макка ё Мадинага бориб олса, жуда яхши. Бу икки шаҳар Дажжолга ҳаром қилинган, у уларга кира олмайди. Шу билан унинг фитнасидан қутулиб қолиш мумкин. Аммо, ҳамма ҳам у ерларга кетиб олиш имкониятига эга бўлавермайди-да.\nШу боис мен сизларга Аллоҳ жалла ва алонинг тавҳидини жойига келтириш ва «Ла илаҳа иллаллоҳ» маъносини билишдан кўра каттароқ, буюкроқ ва улканроқ нажот йўлини топа олмайман. Дунё ва охиратда ҳақиқий нажот топишни истаган киши учун энг асл-асос ва омонлик ороли шудир.\nЭътибор берган бўлсангиз, Набий Мустафо соллаллоҳу алайҳи ва саллам Дажжолнинг икки кўзи ўртасига битилган «кофир» сўзини фақат мўмин-муваҳҳидгина ўқий олишини айтдилар.\nБилингки, иймон – тил билан айтиб қўйиладиган сўзгина эмас.. Балки, иймон – тил билан айтиш, қалб билан тасдиқлаш ва аъзолар билан амал қилишдир..\nИймон рукнларини ҳам яхши билиб олиш зарур.. Аллоҳга, фаришталарига, китобларига, пайғамбарларига, охират кунига, қадарнинг яхшиси ва ёмонига иймон келтириш.. Ҳозироқ Аллоҳга бўлган иймонни тўғрилаб олмоқ ва ҳақиқий иймонни рўёбга чиқармоқ зарур.\nҲасан Басрий раҳимаҳуллоҳ айтганларидек: «Иймон таҳаллий (зийнатланиш) ҳам, таманний (орзу-хавас қилиш) ҳам эмасдир, балки у қалбларда ўрнашган ва амаллар уни тасдиқлаган нарсадир. Ким яхшиликни гапирса ва яхши амал қилса, ундан қабул қилинади. Ким яхшиликни гапирса ва ёмон амал қилса, ундан қабул қилинмайди».\n«Албатта: «Парвардигоримиз Аллоҳдир», деб, сўнгра (ёлғиз Аллоҳга тоат-ибодат қилишда) тўғри — устивор бўлган зотларнинг олдиларига (ўлим пайтида) фаришталар тушиб: «Қўрқманглар ва ғамгин бўлманглар. Сизларга ваъда қилинган жаннат хушхабари билан шодланинглар! Бизлар ҳаёти дунёда ҳам, охиратда ҳам сизларнинг дўстларингиздирмиз. Сизлар учун (жаннатда) кўнгилларингиз тилаган нарсаларингиз бордир ва сизлар учун у жойда истаган нарсаларингиз бордир. (Бу) мағфиратли ва меҳрибон зот томонидан бўлган зиёфатдир», (дерлар)» (Фуссилат: 30-32).\n«Албатта, иймон келтирган ва яхши амаллар қилган зотлар учун Фирдавс боғлари манзил бўлур. Улар, у жойларда мангу қолар эканлар, (бошқа бирон жойга) кўчишни истамаслар. Айтинг: «Агар барча денгиз Парвардигоримнинг сўзлари (яъни, илму ҳикматларини битиш) учун сиёҳ бўлса ва яна шунча сиёҳ келтирсак ҳам, Парвардигоримнинг сўзлари битишидан илгари, у денгизлар тугаб битар!». (Эй Муҳаммад соллаллоҳу алайҳи ва саллам, Уларга) айтинг: «Ҳеч шак-шубҳа йўқки, мен ҳам сизлар каби бир одамдирман. Менга Тангрингиз ёлғиз Аллоҳнинг Ўзи экани ваҳий этилмоқда. Бас, ким Парвардигорига рўбарў бўлишидан умидвор бўлса, у ҳолда яхши амал қилсин ва Парвардигорига бандалик қилишда бирон кимсани (унга) шерик қилмасин! (Яъни, қиладиган барча амалларини ёлғиз Аллоҳ учун қилсин)» (Каҳф: 107-110).\n2011 йил 19-май.


Юлдуз Усмонова эртага «Ўзбекистон» телеканалида чиқади » Ўзбекистон янгиликлари – Zamin.uz\nЮлдуз Усмонова эртага «Ўзбекистон» телеканалида чиқади\n8-декабрь куни Ўзбекистон Республикаси конституцияси кунига аталган байрам Юлдуз Усмонова иштирокида ўтиши кутилмоқда.\nМазкур байрам «Ўзбекистон» каналида 7 декабрь куни кеч соат 21:40 да эфирга узатилади.\nКонцерт дастури ҳали ёзилмаганлиги учун телевидение ходимлари бу борада аниқлик киритишни истамадилар. Мана 11 йилдирки Юлдуз Усмонова Ўзбекистон каналларида кўриниш бермайди.\nМаълумотларга кўра, кеча «Ўзэкспормарказ» да бўлиб ўтган тантанада хонанда барча эстрадамиз юлдузларига қўшилиб, мадҳия куйлагани сабабли уни эртанги байрамда ҳам иштирок этиши эҳтимоли бор, дейилмоқда.\nТеглар: Маълумотларга истамадилар Юлдуз уни каналларида ўтган


Ҳакамнинг хатоси билан қўлга киритилган ғалаба "Сўғдиёна"га ноқулайлик туғдирмаяптими? Жамоа етакчиси нима деганини биласизми?\n16 март, 2021, 08:53\nТеглар:ФК Сўғдиёна | Турон\nЭлёр Орифов "Турон" жамоасига юқори баҳо берди.\n“Сўғдиёна” – “Турон” ўртасидаги беллашув ҳали ҳам қизғин мунозаралар жараёнида, десак адашмаймиз. Кеча ЎФА томонидан ҳакамларга қўлланилган жазо эълон қилинди. “Турон” вакилларининг эҳтиросларга бой фикрларини ҳамма кўрди. Аммо ҳали бу борада “Сўғдиёна” томонидан бирор-бир муносабат билдирилмаётганди.\nТўғри, бу вазиятда мезбонларнинг ҳеч қандай айби йўқ, чунки қарорни ҳакам қабул қилди. Аммо ўша учрашувдан кейинги матбуот анжуманида ҳам негадир маҳаллий ҳамкамсбларимиз жиззахликлар устози Улуғбек Бақоевдан ҳакамнинг йўл қўйган хатоси ҳақидаги фикри билан қизиқишмади.\nSports.uz мухбири “Сўғдиёна” сардори Элёр Орифов билан боғланиб ўша ўйиндаги ҳолат ва яна бошқа масалалар бўйича фикрларига қулоқ солди.\n“Сўғдиёна”нинг фақат натижа учун ўйнаётгани хусусида\n- Чемпионатда иккита турт ортда қолди. Ўйлашимча, ҳозирда ҳамма жамоани даражаси бир хил, деб ўйлайман. Ҳамма жамоа ҳам тезроқ оптимал формасига киришга ҳаракат қилади. Асосан иккита турда ҳам натижа учун ҳаракат қилдик. Бундан кейинги учрашувларда янада яхшироқ ўйинларимизни кўрсатиб, оптимал формага киришга ҳаракат қиламиз. Футболда барибир натижа муҳим ҳисобланади. Чемпионат энди бошланди, жамоалар ҳали тўлиқ ўйин услубига кириб олишмаган. Шу сабабли ҳам, биз кўпроқ натижа учун курашяпмиз. Яна мухлисларимизни хурсанд қиламиз, деган умиддаман.\n“Турон” билан учрашув ҳақида\n- “Турон” билан яхши ўйин бўлди. Иккала жамоа ҳам ҳужумкор ўйин кўрсатди. “Турон”ни ажойиб жамоа, деб ҳисоблайман. Суперлигага илк бор чиққанига қарамай, кўплаб клубларга сюрприз тайёрлаб қўйган, деб ўйлайман. Баҳсли мунозарага келадиган бўлсак, ўйиндан кейин ўзим ўша ҳолатни видеода кўрдим. Учрашув чоғида кўрмагандим. Ҳамма ҳам хато қилиши мумкин. Балки ҳакам ўша вазиятни яхшироқ кўрмагандир. Нима дейишни ҳам билмайман. Нима бўлган тақдирда ҳам барча қарорларни ҳакамлар қабул қилишган. Биз бир нима дея олмаймиз. Албатта, ЎФА томонидан ҳакамларга хатолари учун жазо қўлланилди. Аммо бизнинг ишимиз майдонга чиқиб футбол ўйнаш. Кимнидир айблаб, ноҳақ деб айта олмайман. Ҳакамнинг қарори бизнинг фойдамизга чиққан тақдирда ҳам бу – футбол, кимдир ютади, кимдир ютқазади. Боя айтдим, инсон борки, ҳамма ҳам хато қилади.\nҲакамнинг хатоси билан қозонилган ғалаба ноқулайлик туғдирмаяптими?\n- Тўғри, ўйиндан кейин ўша вазиятни кўрдик, ҳақиқатан ҳам ҳакамларнинг хатоси туфайли бўлган экан. Энди буни ўйлагандан фойда йўқ. Чунки ўйин тугаб бўлган. Муҳими, биз уч очкони қўлга киритдик. Тўғри, ўшанда ҳакам аниқ қарор чиқарганида ўйин бошқача бўлиши ҳам мумкин эди. Барибир юз берган ҳолат ноқулайлик туғдиради. Олдиндан нима бўлишини ҳеч ким айтиб бера олмайди. Футболда ҳамма нарса бўлиши мумкин. Ғалаба билан мағлубият доим ёнма-ён юради. Энди яна юз берган ҳолат ҳақида гапиришнинг фойдаси йўқ, ҳакам қарорини қабул қилиб бўлди. Боя айтганимдек, бизнинг ишимиз майдонга чиқиб футбол ўйнаш ва ҳар бир ўйинда ғалаба қозониш. Тўғри, ортиқча гап-сўзлар кўпайди. Бундай вазиятда кимдир тўғри ёки нотўғри тушунган. Очиғи, бир нима дейишга ҳайронман.\nЖамоанинг асосий вазифаси нима?\n- Бу йилги жамоамизнинг вазифаси ҳар йилгидан ҳам кўра, яхшироқ ўйинлар кўрсатиб, янада юқори ўринни эгалламоқчимиз. Жамоамиз билан битта мақсад йўлида бирлашиб ҳаракат қиламиз. Ҳаммаси яхши бўлади, деб умид қиламан. “Сўғдиёна” катта вазифалар учун курашади. Нима бўлишидан қатъи назар, ҳар бир учрашувга ғалаба учун чиқамиз.\nЭлёр Орифовни фақат “Сўғдиёна” учун ўйнаётгани тўғрисида\n- Катта футболга қадам қўйганимдан бери “Сўғдиёна” жамоасида тўп суриб келяпман. Бу она шаҳримнинг жамоаси. “Сўғдиёна”ни учун ҳар доим боримни бераман. Клубни ривожлантириш учун қўлимдан келганича ҳаракат қилиб келяпман. Очиғи, бошқа жамоалардан ҳам таклифлар бўлди ва кўриб чиқдим. Аммо яна “Сўғдиёна”да қолишга қарор қилдим. Балки келажакда янги босқичга қадам қўярман. Лекин ҳозир эмас. Ўз ўрнимни “Сўғдиёна”да, деб биламан.\n“Навбаҳор”ни қандай мағлуб этишди?\n- “Навбаҳор” майдонида тўп суриш ҳар бир жамоа учун жуда қийин. Чунки бу клубни яхши биламиз. Айниқса, мухлисларининг жамоасини қандай қўллаб-қувватлашидан хабаримиз бор, буни бутун Ўзбекистон билади. Ўша ўйинга келсак, фақат ғалаба учун курашдик. Якунда жамоавий ўйиннинг эвазига уч очкони қўлга киритдик. Мураббийимиз таъкидлаганидек, асосан ғалабани кўзлаб майдонга тушгандик. “Сўғдиёна” неча йиллардирки, Наманганда ғалаба қозона олмаётганди. Мана шу ёқимсиз анъанани бузиш мақсадида ҳам майдонга уч очко учун чиққандик. Юқорида айтдим, Суперлига баҳслари яқиндагина бошланди. Барча жамоаларнинг даражаси бир хил. Ҳозир ким жисмонан тайёр бўлса, ўша жамоа ютади деб ўйлайман. “Навбаҳор”га омад тилайман. Яхши таркибга эга. Ҳаттоки, учрашувдан сўнг, наманганлик ишқибозлар бизни ғалаба билан олқишлаб қўйишди. Бунинг учун раҳмат.\n“Сўғдиёна”нинг иккита ўйинидаги турли фикрлар хусусида\n- Тўғри, иккита ўйинда ютдик. Намангандаги учрашувдан кейин кўплаб мухлислар ва футбол мутахассислари бизга табриклар жўнатишди. Уларга катта раҳмат. “Турон” билан учрашувдан ҳам кейин табриклашди. Юқорида айтдим, бизнинг ишимиз футбол ўйнаш ва ғалаба қозониш. Мухлисларимиз ва мураббийларнинг ишончни оқламоқчимиз. Ҳозирги жараёнда биз учун асосан натижа муҳим. Ҳа, ҳар хил гаплар бўлди. Ҳакамнинг нотўғри қарори билан ғалаба қозонди, деган гаплар ҳам бор. Аммо бу қарорни ҳакам қабул қилди. Балки ўша ҳолатни у кўргандир ёки кўрмагандир. Ҳакамнинг ишига аралаша олмаймиз. Бундан бошқа ҳеч нима дея олмайман. Футболда кимдир ютади, кимдир ютқазади. Бизни қувонтиргани уч очкони қўлга киритдик.\nVijdonli insonlar bugungi jamiyatmizda afsus judayam kamayib ketdi\nМен НАСАФ мухлисиман лекин Туронга булган нохаклик Узб фудболига ишончни йукотлиши яна ортди Фудболчиларда хам бу нарса ортиб бормокда Суперлигамас бу Куперлига Сан куп мингирламада адолат хакикат булса Мард булсаларинг бошкатдан уйналаринг Галабаларинг шармандали шуни билганларингда Феналтидан гол урмасдиларинг Хакамни айби деб Эшшакдек чайналасан\nСугдиена жамоаси март йигитлар булса Турон билан кайтадан уйнаш ташаббуси билан чикиши керак\nАбайни амини епсан туток элёр хамма нарсани биласанлар узингни уликка соласан гандон\nПахтакор ва Бунёдкор билан ўйин натижаларизни кўрамиз.


Шаҳидлик ниқобидаги хунрезлик — KUKALDOSH.UZ\n24.02.2020 / - Мақолалар\nИслом дини асослари бўлмиш Қуръони карим оятлари ва Ҳазрати Пайғамбаримиз соллаллоҳу алайҳи васалламнинг суннатларида инсон ҳаётига тажовуз этиш, ўзини ўзи ўлдириш қатъиян ман этилади. Ҳаёт Аллоҳ таоло томонидан инсонга топширилган имконият ва масъулиятдир.\nАллоҳ таоло “Зорият” сурасида инсон ва жинларни: “Жин ва инсонларни фақатгина Ўзимга ибодат қилишлари учун яратдим”, дея марҳамат қилган. Ушбу оят инсоннинг яратилиш сабаби уни яратган Роббга ибодат қилиши эканини кўрсатмоқда. Аммо баъзи адашган жиҳодчилар Қуръони карим ва ҳадиси шарифларни шу даражада бузиб талқин қиладиларки, уларни тинглаган киши инсон гўё “шаҳидлик” учун яратилган экан, деган фикрга келади.\nИслом таълимотида дини, жони, моли, оила аҳли ҳимояси йўлида ўлдирилган кишини шаҳид дейилади. Ҳадисларда бирор фалокат туфайли вафот этган киши ҳам шаҳид ҳукмида бўлиши баён этилган. Ҳадиси шарифда шундай дейилади: “Шаҳидлар – Аллоҳ йўлида қатл қилинган кишидан ташқари ҳам еттитадир. Вабо, қорин оғриғи, сувга ғарқ бўлиш, девор остида қолиш, зотилжам (ўпка яллиғланиши), куйиш ва туғруқдан (ёки ичидаги ҳомиласи билан) вафот этганларни санаб ўтдилар” (Имом Молик Жобир ибн Атикдан ривоят қилган).\nМолини босқинчи ва қароқчидан ҳимоя қилиб, ўлдирилган киши ҳам охират шаҳидларидан саналади. Пайғамбаримиз соллаллоҳу алайҳи ва саллам: “Ким молини ҳимоя қилиб ўлдирилса, у шаҳиддир”– деганлар (Имом Бухорий ривояти).\nЁнғинда ўлган киши ҳам шаҳидлардан ҳисобланади. Пайғамбаримиз соллаллоҳу алайҳи васаллам шаҳидларни санаган бир ҳадисларида: “Ёнғин(да ўлган) шаҳиддир”, деганлар (Имом Молик ривояти).\nШунингдек, дини, жони, аҳли-оиласи ҳимоясида ўлдирилган киши ҳам шаҳид саналади. Пайғамбаримиз соллаллоҳу алайҳи ва саллам: “Ким молини ҳимоя қилиб ўлдирилса, у шаҳиддир, ким қонини (жонини) ҳимоя қилиб ўлдирилса, у шаҳиддир, ким динини ҳимоя қилиб ўлдирилса, у шаҳиддир, ким аҳлини ҳимоя қили ўлдирилса, у шаҳиддир”, деганлар (Имом Аҳмад ривояти).\nҲозирда баъзи адашган оқимлар “шаҳидлик” тушунчасини жуда тор доирада тушунтирмоқчи бўлишади. Улар бу иборани ўз манфаатларига буриб, гўёки киши фақат урушда ўлса, шаҳид бўлади, дейдилар. Ваҳоланки, уларнинг қилиб турган бу ишлари жиҳод эмас, балки катта фитна экани аниқ. Фитнага аралашиб ўлган одам қандай қилиб шаҳид бўлсин?! Тинч-тотув яшаб турган мусулмон давлатда фитна чиқариб, уруш чиқарилса, бу жиҳод бўладими, унда ўлган инсон асло шаҳид бўлмайди.\nБу ҳақда Сурияда яшаган, ўша худудларда содир бўлаётган воқеалардан хабардор бўлган раббоний олим Муҳаммад Саид Рамазон Бутий урушнинг илк кунидаёқ Суриядаги тартибсизликлар асло шаръий жиҳод эмаслигини, у ерда урушда ўлаётганлар шаҳид эмаслигини айтиб бутун дунёга жар солган эдилар.\nШайх Бутий ўз маърузаларида жумладан шундай деган эдилар: “Эй инсонлар, эй ёшлар! Ҳозир Сурияда бўлаётган ҳодисалар ташқарида тузилган режа асосида амалга оширилмоқда. Биз бу режа тузаётганларнинг кимлигини ҳам, улар бу режалари билан қандай мақсадларни кўзлаганларини ҳам билмаймиз. Ҳазрати Пайғамбаримиз соллаллоҳу алайҳи ва саллам: “Ким номаълум байроқ остида жанг қилса ва бу йўлда ўлдирилса бас у жоҳилият ўлимини топибди”, деб айтганлар. Яъни, кимки номаълум байроқ остида, уни кимнинг қўлида эканини, унинг мақсади қандайлигини билмаган ҳолда жанг қилса ва бу йўлда ўлса у жоҳилиятда ўлгандек бўлади”.\nБугунги кунда эътибор қилсак, Сурия бўйлаб ҳукумат армияси, мўътадил мусулмонлар, радикал кайфиятдаги “жиҳодчилар”, курд кўнгилли аскарлари, ғарбпараст гуруҳлар ва бундан ташқари адашган оқим вакиллари ўртасида аёвсиз уруш олиб борилмоқда. Маълумотларга қараганда, бундай қарама-қарши гуруҳларнинг сони юздан ортиқ. Улар орасида ўзаро иттифоқ тузганлари ва умуман, ўз ҳолича кураш олиб бораётганлари ҳам кўп. Ҳар қандай соғлом фикрли инсон ҳеч қачон динини, жонини ва энг муҳими охиратини бу каби хатарларга қўймайди.\nБундай фитналар урчиган даврда мусулмон инсон ҳушёр бўлиши, ўзини четга олишга буюрилган. Расулуллоҳ соллаллоҳу алайҳи васаллам шундай марҳамат қилганлар: “Албатта, келажакда кўп фитналар бўлади. У вақтда (жим) ўтирувчи тик турувчидан яхши, тик турувчи (фитнага қараб) юрувчидан яхши, юрувчи югурувчидан яхшидир. Ким фитнани кузатиб турса, фитна уни ўзига жалб қилади. Демак, ким бошпана ёки паноҳ бўладиган жой топса, ўшани лозим тутсин!” (Имом Бухорий ривояти).\nТеррорчи ташкилотлар етакчиларининг тарғиботларини эшитиб юрган айрим ёшлар, афсуски, ундай кимсаларнинг гапларига алданиб қолмоқда. Айниқса, Расулуллоҳ соллаллоҳу алайҳи васаллам ва саҳобалар назарда тутилган оятларни ўзларига тўғридан-тўғри татбиқ этиб, оятдан кўзланган асл маънони ўзгартирмоқда.\nБундай бузғунчи тоифалар ҳозирга қадар дуч келаётган инқирозлар ва мағлубиятларини яшириш учун “Аҳдга вафо қиладиган вақт келди”, “Шаҳид бўладиган давр келди”, “Энди биз ғалаба қозанамиз” каби сохта шиорларни такрорлашдан нарига ўтмаяпти. Чунки, айни дамларда уларга ғаразли мақсадларга эришиш учун “тирик қалқон” жуда ҳам зарур. Шўрпешона алданганлар эса уларга ҳокимиятни эгаллагунча керак, кейин улардан воз кечади, юз ўгиради.\nАллоҳ таоло барчамизни тўғри йўлда собитқадам айласин!\nСалафи солиҳларнинг ёшларга берган насиҳатларидан (тўртинчи қисм)\nПайғамабар соллаллоҳу алайҳи васалламнинг барча одамларга раҳм-шафқатлари (ШАМОИЛУЛ МУСТАФО)\nИспанияда анжуман ўз ишини бошлади


ДЎСТЛИК КЕЧАСИ - Ўзбекистон овози газетаси\nИкки мамлакатнинг давлат мадҳиялари янграб, тадбир бошланганидан дарак берди. Сўзга чиққанлар мамлакатларимиз ўртасидаги ҳамкорлик барча соҳаларда изчил ривожланиб бораётгани, икки давлат раҳбарларининг учрашувларида эришилган келишувлар бунга ҳуқуқий асос бўлаётганини алоҳида таъкидлади.\n— Хитойда «Дўстинг қанча кўп бўлса, йўлинг шунча кенг бўлади», деган мақол бор, — деди Хитой Халқ Республикасининг мамлакатимиздаги Фавқулодда ва мухтор элчиси Сун Лицзе. — Ўзбекистон Хитой учун яқин дўст ва стратегик ҳамкордир. Бу муносабатлар янада ривожланиши тарафдоримиз. Ушбу байрам тадбири халқларимиз ўртасидаги дўстлик, ўзаро ишонч ва ҳурматни мустаҳкамлашига ишонамиз.\nЎзбекистон билан Хитой ўртасидаги ҳамкорлик барча соҳаларда, жумладан, маданий-гуманитар йўналишда ҳам изчил ривожланиб бормоқда. 2005 йили Тошкентда хитой тили ва маданиятини ўрганиш бўйича Конфуций институти очилган. Ҳозирда ушбу даргоҳда 350 дан зиёд тингловчи, талаба ва ишбилармон таҳсил олмоқда. Институт ташкил қилинганидан буён 2,5 мингдан ортиқ киши ўқув курсларини тамомлади.\n2012-2013 ўқув йилидан Пекин чет тиллар университетида ўзбек тилини ўқитиш йўлга қўйилган. 2013 йил 15 май куни Шанхай университети ҳузуридаги ШҲТ Жамоат дипломатияси илмий тадқиқот институти негизида Ўзбекистон тадқиқотлари ва таълим алмашувлари маркази очилган. 1998 йили ташкил этилган «Ўзбекистон — Хитой» ва 2007 йили ўз фаолиятини бошлаган «Хитой Халқ Республикаси — Марказий Осиё мамлакатлари» дўстлик жамиятлари мамлакатлараро маданий алоқаларни мустаҳкамлашда муҳим аҳамият касб этмоқда.\n— Мамлакатларимиз ўртасида самарали ҳамкорлик доирасида мен Ланжоу, Дальян, Сямэнь каби шаҳарларда таҳсил олдим, педагог сифатида малакамни оширдим, — дейди Шанхай университети Хитой тили ва адабиёти факультети докторанти Нигина Расулева. — Бугунги концерт — дўстона алоқаларимиз ифодаси. Ўзбек ва хитой халқ қўшиқлари ва рақсларидан баҳраманд бўлдик.\nКонцертда «Сабо» миллий рақс ансамбли томонидан «Шарқ», «Хоразмча рақс», Ўзбекистон халқ артисти М.Тошматов, халқаро танловлар лауреатлари Р.Мирзакамолов, Г.Нурметова ижросида «Абадий дўстлик», «Мен ва менинг Ватаним», «Дўст», «Она ўлкам» сингари қўшиқлар ижро этилди. Хитой миллий маданият маркази ушу тўгараги аъзоларининг кўргазмали чиқиши, «Арслон» рақси, хитойлик Фан Инчуаннинг «Порла, Тошкент» қўшиғи ва бошқа номерлар томошабинларга завқ улашди.